Mosisi—Nrenya Mɔɔ Lɛ Ɛlɔlɛ\nKENGA YE WƆ Afrikaans Albanian Amharic Arabic Armenian Armenian (West) Azerbaijani Bicol Bulgarian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Dangme Danish Dutch Efik English Estonian Ewe Finnish French Ga Garifuna Georgian German Giliki Greenlandic Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Japanese Kikongo Kikuyu Kiluba Kinyarwanda Kirghiz Kongo Korean Kwangali Lingala Lithuanian Malagasy Maya Mizo Moore Myanmar Nahuatl (Northern Puebla) Ngabere Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tigrinya Tiv Tsonga Turkish Twi Ukrainian Urdu Uruund Vietnamese Wayuunaiki Xhosa Yoruba Zande Zulu\nƐLƆLƐ A LE DUZU?\nƐlɔlɛ kile ɛhulolɛ kpole mɔɔ yɛnyia yɛmaa awie mɔ la. Awie mɔɔ lɛ ɛlɔlɛ la dua ye edwɛkɛ nee ye nyɛleɛ zo kile kɛzi ɔte nganeɛ ɔmaa bɛdabɛ mɔɔ ɔkulo bɛ, wɔ mekɛ bɔbɔ mɔɔ ɔwɔ kɛ ɔfa ninyɛne ɔbɔ afɔle na yeayɛ zɔ la.\nKƐZI MOSISI LALE ƐLƆLƐ ALI Ɛ?\nMosisi nyianle Nyamenle anwo ɛlɔlɛ. Adenle boni azo? Kakye edwɛkɛ mɔɔ bɛhɛlɛ wɔ 1 Dwɔn 5:3 la: “Saa yɛdi Nyamenle mɛla ne mɔ azo a ɛnee yɛkulo Nyamenle.” Mosisi vale ngyinlazo ɛhye bɔle ye ɛbɛla. Mɔɔ Gyihova zele Mosisi kɛ ɔyɛ la amuala—ɔvi gyima mɔɔ yɛ se kɛ tumivolɛ Falo anyunlu mɔɔ ɔkɔ kɔdwu gyima mɔɔ ɛnyɛ se kɛ ye kpɔma ne mɔɔ ɔtende ye wɔ Nyevile Kɔkɔlɛ ne azo la—ɔdiele. Saa edwɛkɛ ne yɛ se o, ɔnyɛ se o, Mosisi liele dole nu. “Mosisi yɛle debie biala.”—Adendulɛ 40:16.\nMosisi nyianle ɔ gɔnwo mɔ Yizilayɛma anwo ɛlɔlɛ. Bɛnwunle kɛ Gyihova ɛlɛdua Mosisi anwo zo ahile ye menli ne adenle, yemɔti bɛvale bɛ ngyegyelɛ biala bɛhɔle Mosisi ɛkɛ. Yɛkenga kɛ: ‘Menli ne gyinlanle Mosisi anyunlu nwonlomɔ toonwo aleɛ dwole bɔkɔɔ.’ (Adendulɛ 18:13-16) Nea kɛzi ɔbayɛ ɛvɛlɛ yeamaa Mosisi kɛ Yizilayɛma baha bɛ ngyegyelɛ ahile ye alehyenlɛ biala la! Noko, ɛnee Mosisi anye die kɛ ɔbaboa menli ɛhye mɔɔ ɔkulo bɛ la.\nMosisi andie bɛ ala, eza ɔyɛle nzɛlɛlɛ ɔmanle ye kulovolɛma. Ɔzɛlɛle bɔbɔ ɔmanle bɛdabɛ mɔɔ bɛvo ye la! Kɛ neazo la, mekɛ mɔɔ Mosisi adiema ralɛ Meleam, dendɛle tiale Mosisi la, Gyihova manle kokobɛ guale ye. Kɛ anrɛɛ Mosisi bali fɛlɛko wɔ mɔɔ ɛdo ye anwo la, ɛkɛ ne ala ɔzɛlɛle ɔmanle ye kɛ: “O Nyamenle, mebodo wɔ, yɛ ye ayile.” (Ɛdianlɛ 12:13) Asoo tɛ ɛlɔlɛ a hanle Mosisi manle ɔyɛle asɔne ɛhye a?\nYɛbahola yɛazukoa Mosisi ɔlua Nyamenle anwo ɛlɔlɛ kpole mɔɔ yɛbanyia la azo. Ɛlɔlɛ zɛhae ka yɛ maa ‘yɛfi ahonle nu’ yɛyɛ tieyɛ yɛmaa ye mɛla ne mɔ. (Wulomuma 6:17) Saa yɛfi ahonle nu yɛtie Gyihova a, yɛmaa ɔ nye die. (Mrɛlɛbulɛ 27:11) Ɔboa yɛdayɛ mumua ne noko. Kɛ ɔde ye biala la, saa yɛfi ɛlɔlɛ nu yɛsonle Nyamenle a, yɛnrɛyɛ ninyɛne mɔɔ le kpalɛ la ala na yɛ nye balie kɛ yɛlɛyɛ zɔ la!—Edwɛndolɛ 100:2.\nAdenle bieko mɔɔ yɛkola yɛdua zo yɛsukoa Mosisi la a le kɛ yɛbanyia anwofamaa ɛlɔlɛ yeamaa awie mɔ. Saa yɛ gɔnwo mɔ anzɛɛ yɛ mbusua ka bɛ ngyegyelɛ kile yɛ a, ɛlɔlɛ ka yɛ maa (1) yɛfi ahonle nu yɛtie bɛ, (2) yɛte nganeɛ yɛmaa bɛ, na (3) yɛmaa bɛnwu kɛ yɛdwenle bɛ nwo.\nKɛmɔ Mosisi yɛle la, yɛkola yɛyɛ asɔne yɛmaa yɛ kulovolɛma. Saa bɛka bɛ ngyegyelɛ bɛkile yɛ na saa yɛangola bɛ boa a yɛdi nyane. Bie a Yɛbaha kɛ, “Ɔyɛ me nyane kɛ mɔɔ mebahola meayɛ ala la a le kɛ mebayɛ asɔne meamaa wɔ.” Noko kakye kɛ: “Saa tenlenenli yɛ asɔne a, tumi kpole wɔ ye asɔneyɛlɛ ne anu.” (Gyemise 5:16, The Kingdom New Testament) Bie a yɛ asɔneyɛlɛ ne bamaa Gyihova ayɛ debie mɔɔ anrɛɛ ɔnrɛyɛ la yeamaa ahenle. Asoo tɛ debie kpalɛ mɔɔ yɛbahola yɛayɛ yɛamaa yɛ kulovolɛma la a le kɛ yɛbayɛ asɔne yeamaa bɛ? *\nƐnlie ɛndo nu kɛ yɛkola yɛsukoa dɔɔnwo yɛfi Mosisi ɛkɛ ɔ? Ɛnee ɔle sonla kɛ yɛdayɛ la ɛdeɛ, noko ɔyɛle diedi, mɛlɛbɛnwoaze nee ɛlɔlɛ nwo neazo kɛnlɛma. Saa yɛsukoa ye neazo ne kpalɛ a, ɔbaboa yɛ nee awie mɔ.—Wulomuma 15:4.\n^ ɛden. 8 Amaa Nyamenle adie yɛ asɔneyɛlɛ la, ɔwɔ kɛ yɛbɔ mɔdenle yɛyɛ mɔɔ ɔkpondɛ la. Saa ɛkpondɛ nwolɛ edwɛkɛ dɔɔnwo a, nea Duzu A Baebolo ne Kilehile Amgba A? buluku ne, mɔɔ Gyihova Alasevolɛ ɛyɛ la tile 17.\nFa nwa awie Fa nwa awie Mosisi—Nrenya Mɔɔ Lɛ Ɛlɔlɛ


Gyisɛse Dwazole Lazalɛse | Ngakula Baebolo Ɛzukoalɛdeɛ\nGyisɛse Dwazole Lazalɛse\nƐnee Gyisɛse lɛ ɔ gɔnwo mɔ nsa mɔɔ bɛde Bɛtani. Bɛmɛ a le Lazalɛse nee ɔ mediema mraalɛ nwiɔ ne, Mɛle nee Maata. Kenle ko bie mɔɔ Gyisɛse wɔ Dwɔdan ne anzi lɔ la, Mɛle nee Maata dole ye nrɛlaleɛ kɛ: ‘Lazalɛse ɛnde kpɔkɛ fee. Yɛsɛlɛ wɔ bɛla ndɛndɛ!’ Noko Gyisɛse angɔ ɛkɛ ne ala. Ɔmaanle ɔlile kenle nwiɔ na akee ɔzele ye ɛdoavolɛma ne kɛ: ‘Bɛmaa yɛhɔ Bɛtani. Lazalɛse ɛlafe na mekɔ ɛkɛ ne meahɔdunwue ye.’ Ɛzoanvolɛma ne hanle kɛ: ‘Saa Lazalɛse ɛlafe a, ɛnee ɔbade kpɔkɛ.’ Akee Gyisɛse zele bɛ wienyi kɛ: ‘Lazalɛse ɛwu.’\nMɔɔ Gyisɛse dwule Bɛtani la, ɛnee bɛzie Lazalɛse na yeli kenle nna. Ɛnee menli dɔɔnwo ɛra kɛ bɛbakyekye Maata nee Mɛle arɛle. Mɔɔ Maata dele kɛ Gyisɛse ɛra la, ɔhɔyiale ye. Ɔhanle kɛ: “Awulae, saa ɛwɔ ɛke a anrɛɛ me diema ne anwu.” Gyisɛse zele ye kɛ: ‘Ɛ diema ne badwazo. Maata, ɛdie ɛhye ɛdi ɔ?’ Ɔhanle kɛ: ‘Medie medi kɛ ɔbadwazo wɔ ewudwazo ne anu.’ Gyisɛse zele ye kɛ: “Mame a mele ewudwazo ne nee ngoane ne a.”\nAkee Maata hɔhanle hilele Mɛle kɛ: ‘Gyisɛse ɛra.’ Mɛle nriandile hɔle Gyisɛse anwo ɛkɛ na menli dɔɔnwo doale ye. Ɔdule ɔdɔle ɔ gyakɛ anu na ɔzunle too. Ɔhanle kɛ: ‘Awulae, saa ɛwɔ ɛke a anrɛɛ yɛ diema ne anwu!’ Mɔɔ Gyisɛse nwunle kɛzi ɔlɛdi nyane la, ɔdaye noko ɔzunle. Mɔɔ menli ne nwunle kɛ ɔlɛsu la, bɛhanle kɛ: ‘Nea, amgba ɔkulo Lazalɛse edwɛkɛ kpalɛ!’ Noko bie mɔ hanle kɛ: ‘Duzu ati a yeanlie ɔ gɔnwo ne yeanvi ewule nu ɛ?’ Duzu a Gyisɛse yɛle a?\nGyisɛse hɔle nla ne mɔɔ bɛva bolɛ kpole bɛnyi ɔ nloa la anwo. Ɔhanle kɛ: “Bɛye bolɛ ne.” Maata hanle kɛ: ‘Ɔwule la yeli kenle nna! Kɛkala yebɔ.’ Noko bɛyele bolɛ ne, na Gyisɛse yɛle asɔne kɛ: ‘Egya, meda wɔ ase kɛ wɔdie me a. Meze kɛ dahuu ɛtie me; noko menli ɛhye mɔ ati a melɛka ɛhye a, amaa bɛalie bɛali kɛ ɛdawɔ a ɛzoanle me a.’ Akee ɔdeanle nu kpole kɛ: “Lazalɛse, finde bɛla!” Debie mɔɔ yɛ nwanwane la zile: Lazalɛse vi nla ne anu rale, ɛnee ɛdanlɛ kyekye ɔ nwo. Gyisɛse hanle kɛ: “Bɛzianyizianyi ye bɛmaa ɔhɔ.”\nMenli dɔɔnwo mɔɔ nwunle ɛhye la liele Gyisɛse lile. Noko bie mɔ hɔhanle hilele Falasiima ne. Ɔvi zɔhane mekɛ ne, ɛnee Falasiima ne kpondɛ kɛ bɛku Lazalɛse nee Gyisɛse. Dwudase Yesekaleɔto mɔɔ le ɛzoanvolɛma 12 ne anu ko la hɔle Falasiima ne ɛkɛ na ɔbizale bɛ kɛ: ‘Meye Gyisɛse memaa bɛ a, bɛbamaa me ɛzɛ ɛ?’ Bɛhanle kɛ bɛbamaa ye dwɛtɛ fufule 30, yemɔti Dwudase kpondɛle adenle mɔɔ ɔbalua zo yeaye Gyisɛse yeamaa Falasiima ne la.\n“Yɛ Nyamenle ne le ngoanelielɛ Nyamenle; na yɛ Awulae Nyamenle ne ati, yɛɛ yɛkola yɛnriandi ewule a.”—Edwɛndolɛ 68:20\nKpuya: Ka kɛzi bɛdwazole Lazalɛse la anwo edwɛkɛ. Mɔɔ Falasiima dele Lazalɛse edwɛkɛ ne la, duzu a ɛnee bɛkpondɛ kɛ bɛyɛ a?\nMateyu 26:14-16; Dwɔn 11:1-53; 12:10\nKɛzi Maata lale diedi mɔɔ yɛ nwanwane la ali bɔbɔ wɔ mekɛ mɔɔ ɔlɛdi nyane la ɛ?\nFa nwa awie Fa nwa awie Gyisɛse Dwazole Lazalɛse\nlfb ɛzukoalɛdeɛ 86 m. 200-201


Dwɔn 3 | Yintanɛte Zo Baebolo | Ewiade Fofolɛ Ngilebɛbo\nDwɔn Edwɛkpa 3:1-36\nGyisɛse nee Nekɔdimɛse (1-21)\nAwolɛ fofolɛ (3-8)\nNyamenle hulole ewiade ne (16)\nDwɔn di Gyisɛse anwo daselɛ mɔɔ li awieleɛ (22-30)\nAhenle mɔɔ vi anwuma (31-36)\n3 Ɛnee Falasiinli bie mɔɔ bɛfɛlɛ ye Nekɔdimɛse+ la wɔ ɛkɛ, ɔle Dwuuma kpanyinli. 2 Nrenyia ɛhye rale ye ɛkɛ ne nɔɔzo+ na ɔzele ye kɛ: “Relabae,+ yɛze kɛ ɛle kilehilevolɛ mɔɔ Nyamenle ɛzoa wɔ a, ɔluakɛ awie biala ɛnrɛhola ɛnrɛyɛ nwanwane ninyɛne ɛhye mɔ+ mɔɔ ɛyɛ la kyesɛ Nyamenle nee ye lua.”+ 3 Gyisɛse buale ye kɛ: “Nɔhalɛ nu meka meahile wɔ kɛ, saa bɛanwo awie fofolɛ* a,+ ɔnrɛhola ɔnrɛnwu Nyamenle Belemgbunlililɛ ne.”+ 4 Nekɔdimɛse zele ye kɛ: “Kɛ ɔkɛyɛ na bɛawo awie fofolɛ wɔ mekɛ mɔɔ yeyɛ kpanyinli la ɛ? Ɔnrɛhola ɔnrɛwolo ye mame akunlu ɔnrɛmaa bɛnrɛwo ye fofolɛ, ɔnle zɔ ɔ?” 5 Gyisɛse buale kɛ: “Nɔhalɛ nu meka meahile wɔ kɛ, saa bɛanva nzule+ nee sunsum+ bɛanwo awie a, ɔnrɛhola ɔnrɛhɔ Nyamenle Belemgbunlililɛ ne anu. 6 Mɔɔ bɛwo ye nwonane nu la le nwonane, yɛɛ mɔɔ bɛwo ye sunsum nu la le sunsum. 7 Mmamaa ɔyɛ wɔ azibɛnwo kɛ menganle mengilele wɔ kɛ: Ɔwɔ kɛ bɛwo bɛ fofolɛ la. 8 Anwoma ne bɔ kɔ ɛleka mɔɔ ɔkulo la, bɛte ɔ ne noko bɛnze ɛleka mɔɔ ɔvi ɔba yɛɛ ɛleka mɔɔ ɔlɛkɔ a. Zɔhane ala a awie biala mɔɔ bɛwo ye sunsum nu la de a.”+ 9 Nekɔdimɛse buale ye kɛ: “Kɛ ɔkɛyɛ na ɛhye mɔ ayɛ zɔ ɛ?” 10 Gyisɛse buale kɛ: “Ɛle Yizilayɛ kilehilevolɛ noko ɛnze ɛhye mɔ ɔ? 11 Nɔhalɛ nu meka meahile wɔ kɛ, mɔɔ yɛze la yɛka, yɛɛ yɛdi mɔɔ yɛnwu ye la anwo daselɛ noko bɛnlie yɛ daselɛlilɛ ne bɛndo nu. 12 Saa meha azɛlɛ ye azo edwɛkɛ mehile bɛ na bɛnlie bɛnli a, ɛnee kɛzi meka anwuma edwɛkɛ mekile bɛ a bɛbalie bɛali ɛ? 13 Eza noko awie biala ɛtɛfole ɛtɛkɔle anwuma+ kyesɛ mɔɔ vi anwuma rale la,+ sonla Ra ne. 14 Na kɛ mɔɔ Mosisi maanle ɛwɔlɛ ne zo wɔ fienemgbole ne anu la,+ zɔhane ala a ɔwɔ kɛ bɛmaa sonla Ra ne zo a,+ 15 amaa awie biala mɔɔ kɛlie ye kɛli la anyia dahuu ngoane.+ 16 “Na Nyamenle hulole ewiade ne kpole kpalɛ yemɔti ɔvale ɔ Ra kokye ne ɔmaanle,+ amaa awie biala mɔɔ kɛla ye ali kɛ ɔlɛ diedi wɔ ye nu la bɛanzɛkye ye na yeanyia dahuu ngoane.+ 17 Ɔluakɛ Nyamenle anzoa ɔ Ra ne wɔ ewiade kɛ ɔrabua ewiade ne ndɛne, emomu, kɛ bɛlua ɔ nwo zo bɛlie ewiade ne ngoane.+ 18 Awie biala mɔɔ kɛla ye ali kɛ ɔlɛ diedi wɔ ye nu la bɛnrɛbua ye ndɛne.+ Na awie biala mɔɔ anla ye ali kɛ ɔlɛ diedi wɔ ye nu la, bɛbua ye ndɛne dɛbadɛba, ɔluakɛ yeanla ye ali kɛ ɔlɛ diedi wɔ Nyamenle Ara kokye ne anu.+ 19 Mɔɔ bɛbagyinla zo bɛabua ndɛne la ɛne: wienyi ne ɛra ewiade ye anu,+ noko menli ɛhulo awozinli ɛdɛla wienyi ne ɔluakɛ bɛ gyima ɛnle kpalɛ. 20 Na awie biala mɔɔ yɛ ninyɛndane la kyi wienyi ne yɛɛ ɔmba wienyi ne anwo na ye gyima ala ali. 21 Noko awie biala mɔɔ yɛ debie kpalɛ la ba wienyi ne anwo,+ amaa ye gyima ala ali kɛ ɔ nee Nyamenle ɛhulolɛdeɛ le ko.” 22 Ɛhye anzi, Gyisɛse nee ye ɛdoavolɛma ne hɔle Dwudiya namunamu bie mɔ azo, na ɔ nee bɛ dɛnlanle ɛkɛ mekɛ ekyi na ɔzɔnenle menli.+ 23 Ɛnee Dwɔn noko ɛlɛsɔne menli wɔ Enɔn mɔɔ bikye Seelem la, ɔluakɛ ɛnee nzule dɔɔnwo wɔ ɛkɛ,+ na menli hɔle ɔ nwo ɛkɛ bɛmaanle ɔzɔnenle bɛ;+ 24 ɛnee bɛtɛtole Dwɔn efiade.+ 25 Dwɔn ɛdoavolɛma ne nee Dwuunli bie zule kpolera wɔ anwodelɛ nwo. 26 Yemɔti bɛrale Dwɔn ɛkɛ na bɛzele ye kɛ: “Relabae, nrenyia ne mɔɔ ɛnee wɔ ɛ nwo ɛkɛ wɔ Dwɔdan ne anzi mɔɔ ɛlile ɔ nwo daselɛ la,+ nea, ɔlɛsɔne menli na menli ne amuala ɛlɛkɔ ɔ nwo ɛkɛ.” 27 Dwɔn buale kɛ: “Awie ɛnrɛhola ɛnrɛnyia debie kyesɛ Nyamenle fa maa ye. 28 Bɛdabɛ mumua ne bɛdi me daselɛ kɛ menganle kɛ, ‘Tɛ medame a mele Kelaese ne a,+ emomu bɛzoa me kɛ menlimoa ɔ nyunlu.’+ 29 Atɔfolɛ raalɛ ne le atɔfolɛ nrenyia ne ɛdeɛ.+ Noko atɔfolɛ nrenyia ne agɔnwo ne, saa ɔgyi na ɔte ɔ ne a, ɔ nye die kpole kɛ yede atɔfolɛ nrenyia ne ane a. Yemɔti me anyelielɛ ɛli munli. 30 Ɔwɔ kɛ ye gyima kɔ ɔ nyunlu, na me ɛdeɛ ne azo te.” 31 Mɔɔ vi anwuma+ la le kpole tɛla menli kɔsɔɔti. Mɔɔ vi azɛlɛ ye azo la vi azɛlɛ ye azo na ɔka azɛlɛ ye azo edwɛkɛ. Mɔɔ vi anwuma la le kpole tɛla menli kɔsɔɔti.+ 32 Ɔdi mɔɔ yenwu ye nee mɔɔ yede la anwo daselɛ,+ noko awie biala ɛnlie ye daselɛlilɛ ne ɛndo nu.+ 33 Awie biala mɔɔ ɛlie ye daselɛlilɛ ne ɛdo nu la ɛmaa yela ali kɛ Nyamenle le nɔhalɛ.+ 34 Ɔluakɛ mɔɔ Nyamenle ɛzoa ye la ka Nyamenle anwo edwɛkɛ,+ ɔluakɛ Ɔnva* ye sunsum ne ekyi bie ala a ɔmaa a. 35 Selɛ ne kulo Ralɛ ne+ na yeva ninyɛne kɔsɔɔti yewula ɔ sa nu.+ 36 Awie biala mɔɔ kɛla ye ali kɛ ɔlɛ diedi wɔ Ralɛ ne anu la lɛ dahuu ngoane;+ mɔɔ ɛndie Ralɛ ne la ɛnrɛnyia ngoane,+ emomu Nyamenle ɛyavalɛ wɔ ɔ nwo zo.+\n^ Anzɛɛ ɔkola ɔkile, “bɛanwo awie bɛanvi anwuma.”\n^ Anzɛɛ “Ɔnzuzu.”


Gyɛnɛsese 44 | Yintanɛte Zo Baebolo | Ewiade Fofolɛ Ngilebɛbo\nDwosefi dwɛtɛ fufule kanrɛlɛ ne wɔ Bɛngyaman kodoku ne anu (1-17)\nDwuda kpale Bɛngyaman ati kyɛlɛ (18-34)\n44 Nzinlii, ɔhanle ɔhilele nrenyia ne mɔɔ nea ye sua nu ɛkɛ ne la kɛ: “Fa aleɛ dodo biala mɔɔ menli ne mɔ bahola ye soa la gua bɛ ahodoku ne mɔ anu, na fa bɛ nuhua ko biala ezukoa ne wula ye kodoku ne anu.*+ 2 Noko anrɛɛ fa me kanrɛlɛ ne, dwɛtɛ fufule kanrɛlɛ ne, wula ekyi ne kodoku ne anu, na fa ye ezukoa ne mɔɔ ɔfa yeadɔ aleɛ ne la boka nwo.” Ɔti ɔyɛle ye kɛ mɔɔ Dwosefi hanle la. 3 Mɔɔ aleɛ hyenle na maanle nu tetele la, bɛgyakyile bɛ adenle na bɛvale bɛ asoaso ne mɔ bɛhɔle. 4 Bɛvile sua ne azo la, bɛandwu moa biala yɛɛ Dwosefi zoanle nrenyia ne mɔɔ nea ye sua nu ɛkɛ ne la kɛ: “Dwazo! Ka ɛ nwo toa menli ne mɔ! Saa ɛkɔto bɛ a, biza bɛ kɛ, ‘Duzu ati a bɛva ɛtane bɛdua kpalɛ kakɛ ɛ? 5 Asoo tɛ kanrɛlɛ ɛhye a me menle no nuhua na ɔmaa ɔka mɔɔ bazi la pɛpɛɛpɛ ɔ? Bɛyɛ ɛtane kpole.’” 6 Ɔti ɔhɔdole bɛ na ɔhanle edwɛkɛ ɛhye mɔ ɔhilele bɛ. 7 Na bɛzele ye kɛ: “Duzu ati a yɛ menle ɛha edwɛkɛ ɛhye a? Wɔ sonvolɛma ɛnrɛyɛ debie zɛhae ɛlɛ. 8 Nea, ezukoa ne mɔɔ yɛnwunle ye wɔ yɛ ahodoku ne mɔ anu la, yɛvale yɛvile Keena azɛlɛ zo yɛrɛlɛle wɔ.+ Ɛnee akee kɛ ɔkɛyɛ na yɛawua dwɛtɛ fufule anzɛɛ nvutuke wɔ ɛ menle sua nu ɛ? 9 Saa ɛnwu ye wɔ wɔ ngɛkɛlɛ ne mɔ ko ɛkɛ a, maa ɔwu, na yɛdayɛ mɔɔ yɛha la noko bayɛ me menle ngɛkɛlɛ.” 10 Ɔti nrenyia ne hanle kɛ: “Bɛmaa ɔyɛ kɛ mɔɔ bɛha la: Ahenle mɔɔ mebanwu ye wɔ ye ɛkɛ ne la bayɛ me akɛlɛ, noko bɛdabɛ mɔɔ bɛha la anwo kɔlɔɔnwo.” 11 Na bɛ nuhua ko biala zokoɛle ye kodoku ne ziele ye aze ndɛndɛ na ɔtulule ɔ nloa. 12 Nrenyia ne nleɛnleanle nuhua kpalɛ, ɔbɔle ɔ bo wɔ kpanyinli ne anwo zo ɔhɔwiele ekyi ne anwo zo. Awieleɛ bɔkɔɔ ne, ɔnwunle kanrɛlɛ ne wɔ Bɛngyaman kodoku ne anu.+ 13 Akee bɛsuosuanle bɛ adɛladeɛ ne mɔ anu, na bɛ nuhua ko biala vale ye bɔlɛ ne zoale ye asoaso ne na bɛziale bɛhɔle sua ne azo. 14 Mɔɔ Dwuda+ nee ɔ mediema ne mɔ hɔdwule Dwosefi sua nu ɛkɛ ne la, ɛnee ɔtɛbɔ ɛkɛ; na bɛbutubutule bɛ nyunlu aze wɔ ɔ nyunlu ɛkɛ.+ 15 Dwosefi bizale bɛ kɛ: “Duzu ɛbɛla a bɛbɔ la? Bɛnze kɛ sonla mɔɔ le kɛ medame la kola ka mɔɔ bazi la pɛpɛɛpɛ ɔ?”+ 16 Na Dwuda buale kɛ: “Duzu edwɛkɛ a yɛbahola yɛaha yɛahile me menle a? Duzu edwɛkɛ a yɛbahola yɛaha a? Na kɛ ɔkɛyɛ na yɛahile kɛ yɛdi benle* ɛ? Nɔhalɛ Nyamenle ne ɛnwu ɛtane mɔɔ wɔ ngɛkɛlɛ ɛyɛ la.+ Kɛkala yɛle me menle ngɛkɛlɛ, yɛdayɛ nee ahenle mɔɔ bɛnwunle kanrɛlɛ ne wɔ ye ɛkɛ la!” 17 Noko Dwosefi hanle kɛ: “Menrɛyɛ ɛhye ɛlɛ! Ahenle mɔɔ bɛnwunle kanrɛlɛ ne wɔ ye ɛkɛ la, yemɔ a bayɛ me akɛlɛ a.+ Bɛdabɛ mɔɔ bɛha la, bɛva anzodwolɛ bɛhɔ bɛ papa anwo lɔ.” 18 Akee Dwuda bikyele ye na ɔhanle kɛ: “Me menle mesɛlɛ wɔ, maa wɔ akɛlɛ ɛha edwɛkɛ bie ɛgua me menle anzo nu, na mmafa wɔ akɛlɛ anwo ɛya, ɔluakɛ ɛle kɛ Falo ala la.+ 19 Me menle bizale ye ngɛkɛlɛ kɛ, ‘Bɛ papa wɔ ɛkɛ anzɛɛ bɛlɛ bɛ diema nrenyia bie ɔ?’ 20 Yemɔti yɛhanle yɛhilele me menle kɛ, ‘Yɛ papa ɛrelera ne nee ɔ ra ekyi ne mɔɔ ɔwole ye wɔ ye mrelera nu la+ wɔ ɛkɛ. Noko ɔ diema nrenyia ne ɛwu,+ ɔti ɔ ngomekye a ɔle ye mame ara nrenyia mɔɔ yeha a,+ yɛɛ ye papa kulo ye edwɛkɛ kpalɛ.’ 21 Ɛhye anzi, ɛzele wɔ ngɛkɛlɛ kɛ, ‘Bɛva ye bɛrɛla amaa meanwu ye.’+ 22 Noko yɛhanle yɛhilele me menle kɛ, ‘Kakula nrenyia ne ɛnrɛhola ɛnrɛvi ye papa anwo ɛkɛ. Saa ɔfi ɔ nwo ɛkɛ a, ye papa bawu.’+ 23 Akee ɛzele wɔ ngɛkɛlɛ kɛ, ‘Saa bɛ diema ekyi ne ɛmboka bɛ nwo a, bɛmmasia bɛba me nyunlu ɛke bieko.’+ 24 “Yemɔti yɛhɔle wɔ sonvolɛ ne, mɔɔ le me papa la ɛkɛ na yɛhanle me menle edwɛkɛ ne yɛhilele ye. 25 Nzinlii, yɛ papa hanle kɛ, ‘Bɛzia bɛhɔdɔ aleɛ ekyi bɛrɛlɛ yɛ.’+ 26 Noko yɛhanle kɛ, ‘Yɛnrɛhola yɛnrɛhɔ. Saa ɛbamaa yɛ nee yɛ diema ekyi ne ahɔ a, yemɔ yɛbahɔ, ɔluakɛ saa yɛ diema ekyi ne ɛmboka yɛ nwo a, yɛnrɛhola yɛnrɛzia yɛnrɛhɔ nrenyia ne anyunlu bieko.’+ 27 Akee wɔ sonvolɛ ne, mɔɔ le me papa la zele yɛ kɛ, ‘Bɛdabɛ bɛze kɛ, mralɛ mrenyia nwiɔ a me ye wole bɛ maanle me a.+ 28 Noko bɛ nuhua ko vile me nwo ɛke na menganle kɛ: “Ɔzɔho kɛ nane bie ɛtete ye nu!”+ na metɛnwunle ye too a yeradwu ɛnɛ a. 29 Na saa bɛfa ɛhye noko bɛfi me nye zo bɛkɔ na esiane kpole bie kɔto ye a, yemɔ bɛbamaa meava me ti zo egyɛne ne meahɔ Nla*+ ne anu alɔbɔlɛ nu.’+ 30 “Na saa mesia mekɔ wɔ sonvolɛ ne, mɔɔ le me papa la anwo ɛkɛ kɛkala na kakula ne ɛmboka yɛ nwo a, kɛmɔ ɔkulo kakula* ne kɛ ɔdaye ɔ nwo* la ati, 31 saa ɔnwu kɛ kakula ne ɛnle ɛkɛ ne ala a, ɔbawu, na amgba wɔ ngɛkɛlɛ bamaa wɔ akɛlɛ ne, mɔɔ le yɛ papa la ava ɔ ti zo egyɛne ne ahɔ Nla* ne anu alɔbɔlɛ nu. 32 Wɔ akɛlɛ vale ɔ nwo lile kakula ne agyinlanu maanle me papa kɛ, ‘Saa meanva ye meanzia meambɛlɛ wɔ a, ɛnee meyɛ ɛtane metia me papa dahuu.’+ 33 Ɔti mesɛlɛ wɔ, maa wɔ akɛlɛ ɛli kakula ne agyakɛ anu ɛdɛnla ɛke kɛ me menle akɛlɛ, amaa kakula ne nee ɔ mediema ne mɔ azia ahɔ. 34 Kɛ ɔkɛyɛ na meazia meahɔ me papa ɛkɛ mɔɔ kakula ne ɛmboka me nwo ɛ? Menrɛhola menrɛnlea esiane ɛhye mɔɔ bado me papa la!”\n^ Hibulu aneɛ nu, “kodoku ne anloa.”\n^ Anzɛɛ “yɛle tenlenema.”\n^ Anzɛɛ “kakula ne ɛkɛla.”


KENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Igbo Iloko Indonesian Italian Japanese Kamba Kannada Karen (S'gaw) Kazakh Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangali Latvian Lingala Lithuanian Luganda Luo Luvale Macedonian Malagasy Malay Malayalam Marathi Maya Mixe (North Central) Mizo Mongolian Moore Myanmar Nahuatl (Northern Puebla) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese (Brazil) Punjabi Quechua (Ayacucho) Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Wolaita Xhosa Yoruba Zapotec (Isthmus) Zulu\nNRENYA bie mɔɔ yɛ neɛnleanu la bizale mgbavolɛ nee mbɛlɛra 800 mɔɔ bɛkɔ asɔne ngakyile la kenlensa ye ala kɛ, saa bɛdie bɛdi kɛ Gyisɛse a bua nzɛlɛlɛ a. Bɛ nuhua ɛya ko ngyɛnu 60 nee ɔ nzi hanle kɛ bɛdie bɛdi bɔkɔɔ kɛ ɔle zɔ. Noko, bɛlɛra ko pɛle Gyisɛse duma nu na ɔhɛlɛle “Nyamenle” wɔ ɛkɛ.\nKɛzi ɛdwenle nwo ɛ? Ɔwɔ kɛ yɛfa yɛ nzɛlɛlɛ yɛto Gyisɛse anzɛɛ Nyamenle anyunlu ɔ? * Amaa yɛabua la, maa yɛlumua yɛzuzu kɛzi Gyisɛse hilele ye ɛdoavolɛma kɛ bɛyɛ asɔne la anwo.\nNWANE A GYISƐSE HILELE KƐ YƐZƐLƐ YE A?\nGyisɛse hilele yɛ na ɔmanle yɛnwunle ahenle mɔɔ ɔwɔ kɛ yɛsɛlɛ ye la.\nGyisɛse luale ye anwuma Selɛ ne mɔɔ ɔzɛlɛle ye la azo yɛle neazo manle yɛ muala\nYE NGILEHILELƐ: Mekɛ mɔɔ Gyisɛse ɛdoavolɛ ne mɔ ko bizale ye kɛ, “Awulae, kile yɛ kɛ bɛsi bɛyɛ nzɛlɛlɛ la,” Gyisɛse buale kɛ: “Saa bɛyɛ nzɛlɛlɛ a bɛha ɛhye: ‘Egya.’” (Luku 11:1, 2) Bieko, wɔ ye Boka Zo Edwɛkɛhanlɛ ne mɔɔ ɛlie duma la anu, Gyisɛse dule ye tievolɛma folɛ kɛ bɛyɛ asɔne. Ɔhanle kɛ: “Bɛyɛ nzɛlɛlɛ bɛvɛlɛ bɛ Ze.” Eza ɔhanle ɛhye ɔmanle bɛ anwosesebɛ kɛ: “Bɛ Ze mɔɔ wɔ anwuma la ze mɔɔ bɛhyia nwolɛ la amuala kolaa na bɛabiza ye.” (Mateyu 6:6, 8) Nɔe ne mɔɔ aleɛ kye a Gyisɛse bawu la, ɔzele ye ɛdoavolɛ ne mɔ kɛ: “Debie biala mɔɔ bɛkɛbiza Selɛ ne wɔ me duma nu la, ɔkɛva ɔkɛmaa bɛ.” (Dwɔn 16:23) Yemɔti Gyisɛse hilele yɛ kɛ yɛva asɔneyɛlɛ yɛdo ahenle ne mɔɔ le ɔ Ze nee yɛ Ze, Gyihova Nyamenle anyunlu.—Dwɔn 20:17.\nYE NEAZO: Gyisɛse mumua ne zɛlɛle manle ɔ nee adenle mɔɔ ɔhilele awie mɔ kɛ bɛyɛ asɔne la yɛle ko kɛ: “Egya, anwuma nee aze Awulae, meyɛ wɔ mo.” (Luku 10:21) Wɔ mekɛ fofolɛ nu, “Gyisɛse nleanle anwuma na ɔhanle kɛ, ‘Egya, meyɛ wɔ mo somaa kɛ wɔdie me a.’” (Dwɔn 11:41) Mekɛ mɔɔ Gyisɛse bawu la, ɔzɛlɛle kɛ: “Egya! Me ɛkɛla wɔ ɛ sa nu!” (Luku 23:46) Gyisɛse luale ye anwuma Selɛ ne mɔɔ ɔzɛlɛle ye kɛ—“Anwuma nee aze Awulae” —la azo yɛle neazo kpalɛ manle yɛ muala. (Mateyu 11:25; 26:41, 42; 1 Dwɔn 2:6) Asoo zɔhane a Gyisɛse alumua ɛdoavolɛma dele ye adehilelɛ ne abo a?\nALUMUA KELESEƐNEMA ZƐLƐLE NWANE?\nMekɛ mɔɔ Gyisɛse hɔle anwuma la, yeangyɛ dwazotiama vale ngyegyelɛ rale ye ɛdoavolɛma anwo zo na bɛnwunlonwunlanle bɛ. (Gyima ne 4:18) Nɔhalɛ nu, bɛyɛle asɔne bɛkpondɛle moalɛ—noko nwane a bɛzɛlɛle ye a? ‘Bɛ muala bɛbɔle nu bɛzɛlɛle Nyamenle,’ amaa ɔlua ye “Sonvolɛ Nwuanzanwuanza Gyisɛse duma nu” yeahɔ zo yeaboa bɛ. (Gyima ne 4:24, 30) Yemɔti ɛdoavolɛma ne lile adehilelɛ mɔɔ Gyisɛse vale manle wɔ nzɛlɛlɛ nwo la azo. Bɛzɛlɛle Nyamenle, na tɛ Gyisɛse ɔ.\nƐvolɛ dɔɔnwo pɛle nu la, ɛzoanvolɛ Pɔɔlo hilele adenle mɔɔ ɔ nee ɔ gɔnwo mɔ vale zo yɛle asɔne la. Ɔhɛlɛle ɔmanle ɔ gɔnwo mɔ Keleseɛnema kɛ: “Dahuu yɛsɛlɛ yɛmaa bɛ, yɛyɛ Gyisɛse Kelaese ɔ Ze Nyamenle ne mo.” (Kɔlɔsaema 1:3) Pɔɔlo eza hɛlɛle ɔ gɔnwo mɔ diedima kɛ “bɛlua yɛ Awulae Gyisɛse Kelaese duma nu bɛyɛ Nyamenle Selɛ ne mo dahuu wɔ debie biala anu.” (Ɛfɛsɛsema 5:20) Wɔ edwɛkɛ ɛhye anu, yɛnwu ye kɛ Pɔɔlo manle awie mɔ anwosesebɛ kɛ bɛzɛlɛ ye ‘Nyamenle Selɛ ne wɔ debie biala anu’—noko, bɛyɛle ye wɔ Gyisɛse duma nu.—Kɔlɔsaema 3:17.\nKɛmɔ alumua Keleseɛnema yɛle la, yɛbahola yɛala ye ali kɛ yɛkulo Gyisɛse ɔlua ye asɔneyɛlɛ nwo adehilelɛ mɔɔ yɛbali zolɛ la azo. (Dwɔn 14:15) Mekɛ mɔɔ yɛlɛsɛlɛ yɛ anwuma Selɛ ne angomekye la, yɛbade Edwɛndolɛ 116:1, 2 ne abo kpalɛ kɛ: ‘Mekulo Gyihova, ɔboalekɛ yede me ne. Mebavɛlɛ ye wɔ mekɛ tendenle mɔɔ mede ngoane nu la.’ *\n^ ɛden. 3 Ngɛlɛlera ne kile kɛ, Nyamenle nee Gyisɛse ɛnzɛ. Ɛkpondɛ nwolɛ edwɛkɛ dɔɔnwo a, nea buluku ɛhye, Duzu A Baebolo ne Kilehile Amgba A? mɔɔ Gyihova Alasevolɛ ɛyɛ la tile 4.\n^ ɛden. 11 Amaa Nyamenle adie yɛ nzɛlɛlɛ la, ɔwɔ kɛ yɛbɔ mɔdenle yɛyɛ mɔɔ ɔkulo la. Saa ɛkpondɛ nwolɛ edwɛkɛ dɔɔnwo a, nea buluku ɛhye, Duzu A Baebolo ne Kilehile Amgba A? mɔɔ Gyihova Alasevolɛ ɛyɛ la tile 17.\nAsoo Bɛzɛlɛle Gyisɛse?\nBaebolo ne kile mekɛ bie mɔ mɔɔ alesama mɔɔ di nɔhalɛ la dendɛle hilele Gyisɛse wɔ anwuma yɛɛ anwumabɔvolɛma la. (Gyima ne 9:4, 5, 10-16; 10:3, 4; Yekile 10:8, 9; 22:20) Noko asoo ɛnee menli ɛhye ɛlɛfa bɛ nzɛlɛlɛ ado anwuma abɔdeɛ ɛhye mɔ anyunlu? Kyɛkyɛ. Wɔ mekɛ ɛhye mɔ anu, anwuma abɔdeɛ ne mɔ a bɔle adwelielilɛ ne abo a. Mrenya nee mraalɛ nɔhavoma vale asɔneyɛlɛ dole Nyamenle angomekye anyunlu.—Felepaema 4:6.\nFa nwa awie Fa nwa awie Ɔwɔ Kɛ Yɛsɛlɛ Gyisɛse Ɔ?


Kɔlɔsaema 4 | Yintanɛte Zo Baebolo | Ewiade Fofolɛ Ngilebɛbo\nKɛlata Kɔmaa Kɔlɔsaema 4:1-18\nMenlenlɛma folɛdulɛ (1)\n“Bɛhɔ zo bɛyɛ asɔne” (2-4)\nBɛ nee menli mɔɔ ɛmboka bɛ nwo la ɛlua nrɛlɛbɛ nu (5, 6)\nAhyebizalɛ mɔɔ li awieleɛ (7-18)\n4 Bɛmɛ menlenlɛma, bɛ nee bɛ ngɛkɛlɛ ɛli ye wɔ adenle kɛnlɛma mɔɔ le kpalɛ la azo, ɔluakɛ bɛze kɛ bɛdabɛ noko bɛlɛ bɛ Menle wɔ anwuma.+ 2 Bɛhɔ zo bɛyɛ asɔne,+ bɛva moyɛlɛ bɛhɔ zo bɛzinza wɔ asɔneyɛlɛ nu.+ 3 Mekɛ ko ne ala, bɛyɛ asɔne bɛmaa yɛdayɛ noko,+ amaa Nyamenle abuke adenle amaa yɛ na yɛabɔ Kelaese anwo fealeranu edwɛkɛ nwuanzanwuanza ne mɔɔ ɔti mela efiade la nolo,+ 4 na meabɔ ye nolo kpalɛ kɛ mɔɔ ɔfɛta kɛ meyɛ ye la. 5 Bɛhɔ zo bɛ nee bɛdabɛ mɔɔ bɛmboka bɛ nwo la ɛlua nrɛlɛbɛ nu, na bɛva bɛ mekɛ bɛli gyima kpalɛ.*+ 6 Bɛmaa bɛ ɛdendɛlɛ ɛyɛ fɛ dahuu na ngyenle ɛrɛla nu,+ amaa bɛanwu kɛzi ɔwɔ kɛ bɛbua awie biala la.+ 7 Tekekɛse+ mɔɔ le me diema kulovolɛ nee sonvolɛ nɔhavo nee me gɔnwo akɛlɛ wɔ Awulae anu la baha me nwo edwɛkɛ kɔsɔɔti ahile bɛ. 8 Melɛsoa ye meara bɛ nwo lɔ amaa bɛanwu kɛzi yɛ nwo de la na yeakyekye bɛ rɛle. 9 Ɔ nee Onɛsemɛse,+ me diema nɔhavo mɔɔ mekulo ye na ɔvi bɛ nehane la a ɛlɛba a; bɛbaha mɔɔ ɛlɛkɔ zo wɔ ɛke la amuala bɛahile bɛ. 10 Alesetaakɛse+ mɔɔ nee me la efiade la biza bɛ, yɛɛ Maake+ mɔɔ le Baanabase busuanli (mɔɔ bɛhanle bɛhilele bɛ kɛ ɔba bɛ nehane a bɛlie ye+ kɛnlɛma la), 11 nee Gyisɛse mɔɔ bɛfɛlɛ ye Gyɛsetɛse la noko biza bɛ, bɛboka bɛdabɛ mɔɔ bɛpɛ bɛ mrenyiazo la anwo. Ɛhye mɔ ala a le me gɔnwo mɔ gyimayɛvoma wɔ Nyamenle Belemgbunlililɛ ne anwo a, na bɛkyekye me rɛle* kpole kpalɛ. 12 Ɛpafelase+ mɔɔ le Kelaese Gyisɛse akɛlɛ na ɔvi bɛ nehane la biza bɛ. Dahuu ɔyɛ asɔne ɛsesebɛ ɔmaa bɛ amaa bɛagyinla kpundii kɛ menli mɔɔ ɛnyi sunsum nu la na bɛanyia anwodozo kpole wɔ Nyamenle ɛhulolɛdeɛ ne amuala anu. 13 Na medi ɔ nwo daselɛ kɛ ɔyɛ gyima ɛsesebɛ ɔmaa bɛ nee menli mɔɔ wɔ Lawɔdesia nee Haelapɔlese la. 14 Luku,+ ayileyɛvolɛ kulovolɛ ne nee Dimase+ biza bɛ. 15 Mebiza mediema mɔɔ wɔ Lawɔdesia nee adiema raalɛ Nemefa nee asafo ne mɔɔ wɔ ye sua nu ɛkɛ ne la.+ 16 Na saa bɛkenga kɛlata ɛhye wɔ bɛ ɛkɛ ne bɛwie a, bɛyɛ ngyehyɛleɛ bɛmaa bɛgenga ye wɔ+ Lawɔdesiama asafo ne noko anu na bɛdabɛ noko bɛgenga Lawɔdesia ɛdeɛ ne. 17 Akee bɛha bɛhile Aakepɛse kɛ:+ “Nea ɛzonlenlɛ gyima ne mɔɔ ɛnyianle ye ɛvile Awulae ɛkɛ ne la azo boɛ, amaa wɔayɛ wɔawie.” 18 Medame Pɔɔlo me sa anloa ɛne,+ mebiza bɛ. Bɛhakye kɛ mela efiade.+ Ɛlolɛ kpole ɛha bɛ.\n^ Giliki aneɛ nu, “bɛdɔ mekɛ ne.”\n^ Anzɛɛ “bɛboa me bɛmaa me anwosesebɛ.”


Wulomuma 11 | Yintanɛte Zo Baebolo | Ewiade Fofolɛ Ngilebɛbo\nGyɛnɛsese Ɛzɛdɔso Lɛvitikɔso Nɔmbɛse Ditilɔnomi Dwɔhyua Ndɛnebuavolɛma Wulutu 1 Samoɛle 2 Samoɛle 1 Arelemgbunli 2 Arelemgbunli 1 Edwɛkɛsisilɛ 2 Edwɛkɛsisilɛ Ɛzela Nihɛmaya Ɛseta Dwobu Edwɛne Mrɛlɛbulɛ Nolobɔvo Sɔlɔmɔn Edwɛne Ayezaya Gyɛlɛmaya Awolɛyelɛ Yizikeɛle Daneɛle Hozia Dwowɛle Emɔso Obadaya Dwona Maeka Nahum Habakɛke Zɛfanaya Hagae Zɛkalaya Malakae Mateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9 10 11 12 13 14 15 16\nKɔmaa Wulomuma 11:1-36\nBɛamkpo Yizilayɛma bɔkɔɔ (1-16)\nƆlivi baka ne anwo ndonwo ne (17-32)\nNyamenle nrɛlɛbɛ le kuloonwu (33-36)\n11 Ɛnee akee mebiza kɛ, asoo Nyamenle kpole ye menli ne ɔ?+ Kyɛkyɛ! Ɔluakɛ medame noko mele Yizilayɛnli, meboka Ebileham abozoamra ne anwo, mevi Bɛngyaman abusua ne anu. 2 Nyamenle amkpo ye menli ne mɔɔ ɔlimoale ɔnwunle bɛ la.+ Asoo bɛnze mɔɔ ngɛlɛlera ne ka ye wɔ Yilaegya anwo wɔ mekɛ mɔɔ ɔsɛlɛ Nyamenle yeatia Yizilayɛma la? 3 Yilaegya hanle kɛ: “Gyihova,* bɛhu wɔ ngapezoma ne mɔ, bɛzɛkye wɔ afɔlemokyea ne mɔ, na me ngomekye ala a meha a, na kɛkala bɛlɛkpondɛ me bɛahu me.”+ 4 Noko kɛzi Nyamenle buale ye ɛ? “Metɛdɛ menli 7,000 wɔ ɛkɛ mɔɔ bɛtɛkotole Beeyale a.”+ 5 Ɔti zɔhane ala a, ɛnɛ noko, mɔhama bie*+ mɔɔ bɛlua ɛlolɛ kpole zo bɛkpa bɛ la wɔ ɛkɛ a. 6 Na saa ɔlua ɛlolɛ kpole zo a,+ ɛnee ɔnlua gyima zo bieko;+ tɛ ye zɔhane a, anrɛɛ ɛlolɛ kpole ne ɛnrɛyɛ ɛlolɛ kpole bieko. 7 Ɛnee akee duzu a yɛha a? Debie mɔɔ Yizilayɛma ɛlɛkpondɛ ye ɛsesebɛ la, bɛ muala bɛ sa anga ye, emomu bɛdabɛ mɔɔ Nyamenle kpale bɛ la ala a bɛ sa hanle ye a.+ Bɛdabɛ mɔɔ bɛhale la andie,+ 8 kɛ mɔɔ bɛhɛlɛ ala la: “Nyamenle ɛmaa bɛ nafelɛ botoo sunsum,+ ɛnyelɛ mɔɔ ɛnnwu debie yɛɛ ɛnzolɛ mɔɔ ɛnde edwɛkɛ la too a yeradwu ɛnɛ a.”+ 9 Devidi noko hanle kɛ: “Maa bɛ ɛkponledolɛ* ɛhakyi ɛhane nee asawu nee azedolɛ bolɛ yɛɛ anzohwenlɛ ɛmaa bɛ. 10 Maa bɛ nye zo ɛyɛ bɛ kisii amaa bɛannwu debie na maa bɛ avinli ɛkpo dahuu.”+ 11 Ɔti mebiza kɛ, Bɛkpulale bɛdɔle aze bɔkɔɔ ɔ? Kyɛkyɛ! Noko bɛ mɛladonlɛ ne ɛyɛ ngoanelielɛ ɛmaa maanle maanle ne anu amra, amaa bɛ nye abolo bɛ.*+ 12 Na saa bɛ mɛladonlɛ le anwonyia maa ewiade ne na bɛ dodo ne mɔɔ azo ɛde la le anwonyia maa maanle maanle ne anu amra a,+ ɛnee bɛnlea mɔɔ bɛ muala bɛ nloa yia a ɔbayɛ la! 13 Akee metendɛ meahile bɛmɛ mɔɔ bɛle maanle maanle ne anu amra la. Kɛmɔ mele ɛzoanvolɛ memaa maanle maanle ne la ati,+ mewula me ɛzonlenlɛ gyima ne+ anyunlunyia* 14 kɛ bie a mebahola mealua adenle bie azo meamaa me menli* ne anye abolo bɛ na mealie bɛ nuhua bie mɔ ngoane a. 15 Na saa ɛkpolɛ mɔɔ bɛkpole bɛ la+ yɛle mgbɔdalɛ maanle ewiade ne a, ɛnee bɛdie bɛ bɛto nu a, asoo ɔnrɛhile kɛ asɛɛ bɛvi mowuamra anu bɛra ngoane nu ɔ? 16 Bieko, saa ɛdɔkɛ ne foa mɔɔ bɛvale bɛmaanle kɛ alimoa ma la le nwuanzanwuanza a, ɛnee ɛdɔkɛ ne amuala noko le nwuanzanwuanza; na saa ndinli ne le nwuanzanwuanza a ɛnee ngane ne mɔ noko le zɔ. 17 Noko saa bɛbubule ngane ne mɔ bie bɛvile zolɛ na bɛvale bɛdabɛ mɔɔ bɛle kɛ ɛhoayelɛ nu ɔlivi la bɛrasisiale zolɛ bɛmaanle bɛnyianle ɔlivi baka ne ndinli ne anu nyilalɛ ne bie a, 18 ɛnee ɔnle kɛ bɛmemaa bɛ nwo zo* bɛkile ngane ne mɔ. Na saa bɛmemaa bɛ nwo zo* bɛkile bɛ a,+ ɛnee bɛhakye kɛ tɛ bɛdabɛ a bɛsɔ ndinli ne a, emomu ndinli ne a sɔ bɛ a. 19 Akee ɛbaha kɛ: “Bɛbubule ngane ne mɔ bɛvile zo amaa bɛava me bɛasisia zo.”+ 20 Ɔle nɔhalɛ! Ɔluakɛ diedi mɔɔ bɛnlɛ la ati a bɛbule bɛ bɛvile zo a,+ na wɔmɔ, diedi ti a ɛgyi ɛkɛ a.+ Mmamemaa ɛ nwo zo, emomu sulo debie. 21 Ɔluakɛ saa Nyamenle angyakyi baka mumua ne ngane ne mɔ wɔ zo a, ɛnee ɔnrɛgyakyi ɛdawɔ noko wɔ zo. 22 Ɔti suzu Nyamenle atiakunlukɛnlɛmayɛlɛ ne+ nee ye anzohwenlɛ ne anwo nea. Anzohwenlɛ wɔ ɛkɛ ne maa bɛdabɛ mɔɔ bɛdɔle aze la,+ noko wɔmɔ, saa ɛtɛnla Nyamenle atiakunlukɛnlɛmayɛlɛ ne anu dahuu a, ye atiakunlukɛnlɛmayɛlɛ ne wɔ ɛkɛ ne maa wɔ; tɛ ye zɔ a, bɛbapɛ ɛdawɔ noko bɛavi zolɛ. 23 Na bɛdabɛ noko, saa bɛbɔ ɔ bo bɛnyia diedi a bɛbava bɛ bɛasisia zolɛ,+ ɔluakɛ Nyamenle bahola azia ava bɛ asisia zolɛ bieko. 24 Ɔluakɛ saa bɛpɛ bɛ bɛvi ɛhoayelɛ nu ɔlivi baka zo bɛva bɛ bɛsisia tola nu ɔlivi baka zo wɔ mekɛ mɔɔ ɔnle zo dɛba la a, ɛnee fane nyɛ a bɛnrɛva ɛhye mɔ mɔɔ bɛle ngane dɛba la bɛnrɛsisia bɛ bo zo ne wɔ ɔlivi baka ne azo a! 25 Mediema, mekulo kɛ bɛnwu fealeranu edwɛkɛ nwuanzanwuanza ɛhye,+ amaa bɛanyɛ nrɛlɛbɛvolɛma wɔ bɛdabɛ mumua ne bɛ nye zo: Yizilayɛma bie mɔ ahonle ɛyɛ se kɔkpula kɛ maanle maanle ne anu amra dodo ne kɛdwu la, 26 na wɔ adenle ɛhye azo bɛbalie Yizilayɛma amuala+ ngoane. Kɛ mɔɔ bɛhɛlɛ ala la: “Ngoanedievolɛ ne vi Zayɔn a bara a+ na ɔbamaa Gyekɔbo abozoamra agyakyi bɛ ninyɛndane ne. 27 Na ngyekyeleɛ mɔɔ me nee bɛ bayɛ+ wɔ mekɛ mɔɔ mebaye bɛ ɛtane ne mɔ meavi ɛkɛ ne la ɛne.”+ 28 Nɔhalɛ nu, mɔɔ fale edwɛkpa ne anwo la, bɛmɛ bɛ ti bɛle agbɔvolɛ; noko mɔɔ fale Nyamenle ɛkpalɛ ne anwo la, bɛ nenyia mɔ ati bɛle alɔvolɛ.+ 29 Ɔluakɛ Nyamenle ɛnrɛnlu ɔ nwo wɔ ye ahyɛlɛdeɛ ne mɔ anzɛɛ bɛdabɛ mɔɔ ɔvɛlɛle bɛ la anwo. 30 Alimoa ne, bɛyɛle Nyamenle anwo anzosesebɛ,+ noko kɛkala yeze bɛ anwunvɔne+ ɔlua Dwuuma anzosesebɛ ne ati.+ 31 Ɔti Dwuuma anzosesebɛ ne ati a yeze bɛ anwunvɔnezelɛ a, noko ɔlua ɛhye azo ɔbahola yeaze Dwuuma noko anwunvɔne. 32 Ɔluakɛ Nyamenle ɛva bɛ muala ɛwula anzosesebɛyɛlɛ nu+ amaa yeanwu bɛ kɔsɔɔti anwunvɔne.+ 33 O nea kɛzi Nyamenle anwonyia nee ye nrɛlɛbɛ nee ye adwenle le kuloonwu a! Nea kɛzi bɛngola bɛnneɛnlea ye ndɛnebualɛ nu na bɛngola bɛnnwu ye ndenle nu bɛnwie ɛlɛ a! 34 Na “nwane a ɛnwu Gyihova* adwenle a, anzɛɛ nwane a ɛrayɛ ye folɛtuvolɛ a?”+ 35 Anzɛɛ, “nwane a ɛlimoa ɛmaa ye debie, mɔɔ ɔti ɔwɔ kɛ ɔtua ɔmaa ye a?”+ 36 Ɔluakɛ ninyɛne muala vi ye ɛkɛ na bɛlua ɔ nwo zo a bɛwɔ ɛkɛ* a yɛɛ bɛle ye ɛdeɛ. Yemɔ a anyunlunyia ɛha ye dahuu a. Amen.\n^ Anzɛɛ “menli mɔɔ ɛha.”\n^ Giliki aneɛ nu, “ɛkponle.”\n^ Anzɛɛ “amaa bɛahwe bɛ nwo nungule.”\n^ Anzɛɛ “mekanvo me ɛzonlenlɛ gyima ne.”\n^ Giliki aneɛ nu, “me nwonane.”\n^ Anzɛɛ “bɛtu bɛ nwo.”\n^ Anzɛɛ “bɛrale.”


Bɛde Bɛ Nwo | Ɛzukoalɛdeɛ\n“Bɛbia bɛ; bɛde bɛ nwo.”—1 KƆL. 6:11.\nDuzu ati a ɔwɔ kɛ yɛkoati agɔnwolɛ ɛtane ɛ?\nKɛzi yɛbahola yɛaboa teokelase ngyehyɛleɛ ɛ?\nDuzu a baboa yɛ amaa yɛava sunsum nu ninyɛne yɛalumua na yɛabɔ yɛ Keleseɛnema nzonlɛyɛlɛ ne anwo bane ɛ?\n1. Ninyɛne mɔɔ gyegye adwenle la boni a Nihɛmaya nwunle ye wɔ mekɛ mɔɔ ɔziale ɔrale Gyɛlusalɛm la ɛ? (Nea mɔlebɛbo nvoninli ne.)\nGYƐLUSALƐM amra ɛlɛtendɛ. Ɛyɛvolɛ bie mɔɔ ɛlie duma ɛtane la ɛradɛnla ɛzonlenlɛ sua ne anu. Livaema ɛgyakyi bɛ gyima ne. Bɛ mgbanyima ne mɔ ɛkpo kɛ bɛbali bɛ menli ne anyunlu bɛamaa bɛazonle, yemɔti bɛlɛdi gua Ɛnwomenlelielɛ Kenle. Yizilayɛma dɔɔnwo ɛlɛgya mraalɛ mɔɔ bɛnle Dwuuma. Ninyɛne mɔɔ gyegye adwenle mɔɔ Nihɛmaya radole zo wɔ mekɛ mɔɔ ɔvile Gyɛlusalɛm ɔrale wɔ ɛvolɛ 443 K.Y.M. la bie ɛne.—Nih. 13:6.\n2. Kɛzi Yizilayɛ rayɛle maanle mɔɔ ɛnee bɛde bɛ nwo ɛ?\n2 Ɛnee Yizilayɛ le maanle mɔɔ bɛyila zo bɛmaa Nyamenle. Wɔ 1513 K.Y.M., ɛnee Yizilayɛma lɛ ɛhulolɛ kɛ bɛbayɛ Gyihova ɛhulolɛdeɛ. Bɛhanle kɛ: “Edwɛkɛ biala mɔɔ [Gyihova] ɛha la, yɛbali zolɛ.” (Ade. 24:3) Yemɔti Nyamenle dele bɛ nwo anzɛɛ, ɔkpale bɛ kɛ ye menli. Nwolɛ adenle boni a le ɛhye! Ɛvolɛ abulanla anzi, Mosisi hakyele bɛ kɛ: ‘Bɛle menli mɔɔ Gyihova bɛ Nyamenle ne ɛde bɛ nwo a. Gyihova bɛ Nyamenle ne ɛkpa nu ɛye bɛ ɛvi menli mɔɔ wɔ ewiade la amuala anu, kɛ ye menli a le bɛ.’—Mɛla 7:6.\n3. Mekɛ mɔɔ Nihɛmaya rale Gyɛlusalɛm bieko la, ɛnee kɛzi Dwuuma sunsum nu gyinlabelɛ de ɛ?\n3 Ɔyɛ alɔbɔlɛ kɛ, anyelielɛ mɔɔ Yizilayɛma nyianle kɛ maanle mɔɔ bɛde bɛ nwo la angyɛ la. Ɔwɔ nuhua kɛ Yizilayɛma bie mɔ zonlenle Nyamenle ɛdeɛ, noko bɛ nuhua dɔɔnwo anyɛ Nyamenle ɛhulolɛdeɛ. Mekɛ mɔɔ Nihɛmaya rale Gyɛlusalɛm bieko la, ɛnee asɛɛ ɛvolɛ ɛya ko ɛpɛ nu ɔvi mekɛ mɔɔ nɔhavoma ekyi ne vi Babelɔn rale kɛ bɛfa nɔhalɛ ɛzonlenlɛ bazie ɛkɛ bieko la. Yeangyɛ, menli ne sunsum nu mɔdenlebɔlɛ hanle aze bieko.\n4. Ninyɛne mɔɔ bamaa yɛ nwo ahɔ zo ade mɔɔ yɛbazuzu nwo la bie mɔ a le boni?\n4 Nyamenle ɛde Gyihova Alasevolɛ mɔɔ bɛwɔ ɛkɛ ɛnɛ la anwo kɛ Yizilayɛma la. Bɛde Keleseɛnema mɔɔ bɛkpokpa bɛ nee “menli pemgbenleamgbe” ne anwo bɛmaa ɛzonlenlɛ nwuanzanwuanza. (Yek. 7:9, 14, 15; 1 Kɔl. 6:11) Yɛ nuhua biala ɛngulo kɛ ɔbaminli nwolɛ adenle ɛhye mɔɔ Nyamenle ɛva ɛmaa yɛ la kɛmɔ Yizilayɛma yɛle la. Duzu a bahola aboa yɛ na ɛhye bie ando yɛ na yɛ nwo ahɔ zo ade amaa Gyihova ɛzonlenlɛ ɛ? Wɔ debiezukoalɛ ɛhye anu, yɛbazuzu ninyɛne nna mɔɔ nwolɛ edwɛkɛ wɔ Nihɛmaya ati 13 ne anu la anwo: (1) Bɛhoati agɔnwolɛ ɛtane; (2) bɛboa teokelase ngyehyɛleɛ; (3) bɛva sunsum nu ninyɛne bɛlumua; na (4) bɛbɔ bɛ Keleseɛnema nzonlɛyɛlɛ ne anwo bane. Akee bɛmaa yɛzuzu ninyɛne ɛhye mɔ anu ko biala anwo.\nBƐHOATI AGƆNWOLƐ ƐTANE\nKɛzi Nihɛmaya lile nɔhalɛ manle Gyihova ɛ? (Nea ɛdendɛkpunli 5, 6)\n5, 6. Yilayahyebe nee Tobaya a le nwane, na duzu ati a Yilayahyebe nee Tobaya dule ɛ?\n5 Bɛgenga Nihɛmaya 13:4-9. Yɛde bɛdabɛ mɔɔ bɛ subane ɛnle kpalɛ la avinli, yemɔti ɔnla aze kɛ yɛbamaa yɛ nwo ahɔ zo ade. Maa yɛva Yilayahyebe nee Tobaya kɛ neazo. Ɛnee Yilayahyebe le ɛsɔfo kpanyinli, na ɔbayɛ kɛ Amɔnonli Tobaya boka Pɛhyea mbɔlɔba mɔɔ ɛnee wɔ Dwudiya la anwo. Tobaya nee ɔ gɔnwo mɔ dwazole tiale Nihɛmaya mɔdenle mɔɔ ɛnee ɔlɛbɔ yeamaa bɛalie Gyɛlusalɛm bane ne bieko la. (Nih. 2:10) Ɛnee Amɔnoma ɛnlɛ adenle ɛmba ɛleka mɔɔ ɛzonlenlɛ sua ne gyi la. (Mɛla 23:3) Yemɔti, kɛmɔti a ɛsɔfo kpanyinli ne bamaa Tobaya ɛleka wɔ ɛleka mɔɔ bɛdi aleɛ wɔ ɛzonlenlɛ sua ne anu la ɛ?\n6 Ɛnee abusuabɔlɛ titile bie wɔ Tobaya nee Yilayahyebe avinli. Ɛnee Tobaya nee ɔ ra Gyihoheenan ɛgya Dwuu mraalɛ, na ɛnee Dwuuma bɔ Tobaya duma kpalɛ. (Nih. 6:17-19) Ɛnee Yilayahyebe anlɔnra ko ɛgya Samɛlea amɛnlado Sanebalate mɔɔ ɔ nee Tobaya ɛgua nzule bɛ avinli a ɔngua la ara raalɛ. (Nih. 13:28) Bie a abusuabɔlɛ ɛhye mɔ a manle awie mɔɔ ɔnle diedinli na ɔle dwazotiavolɛ la nyianle Ɛsɔfo Kpanyinli Yilayahyebe anwo zo tumi la. Noko Nihɛmaya lile nɔhalɛ manle Gyihova ɔyɛle Tobaya ebia ne nee ye ɛkponle ne ɔvile aleɛlilɛ ɛleka ne.\n7. Kɛzi Gyihova menli kɔsɔɔti, mɔɔ mgbanyima ne mɔ boka nwo la, bɔ mɔdenle kɛ bɛnrɛmaa bɛ nwo ɛnrɛgua evinli ɛ?\n7 Kɛ menli mɔɔ yɛyila yɛ nwo zo yɛmaa Nyamenle la, ɔwɔ kɛ nɔhalɛ mɔɔ yɛdi yɛamaa Gyihova la dumua wɔ debie biala anu. Yɛanva ye tenlene ngyinlazo ne mɔ yɛambɔ yɛ ɛbɛla a, yɛnrɛhola yɛnrɛyɛ menli mɔɔ bɛde bɛ nwo a. Ɔnle kɛ yɛbu yɛ nye yɛgua Baebolo ngyinlazo zo ɔlua yɛ mbusuafoɔ ati. Ɔwɔ kɛ Keleseɛne mgbanyima gyinla Gyihova adehilelɛ zo si kpɔkɛ dahuu, ɔnle kɛ bɛgyinla bɛ nzuzulɛ anzɛɛ bɛ nganeɛdelɛ zo. (1 Tem. 5:21) Mgbanyima bɔ mɔdenle kɛ bɛnrɛyɛ debie mɔɔ bamaa gyinlabelɛ mɔɔ bɛlɛ ye wɔ Nyamenle anyunlu la avi bɛ sa a.—1 Tem. 2:8.\n8. Duzu a ɔwɔ kɛ Gyihova azonvolɛ mɔɔ bɛyila bɛ nwo zo la kɔsɔɔti kakye ye wɔ bɛ agɔnwolɛvalɛ nwo a?\n8 Ɔwɔ kɛ yɛkakye kɛ “agɔnwolɛ ɛtane sɛkye ɛbɛla kpalɛ.” (1 Kɔl. 15:33) Yɛ mbusuafoɔ bahola agyegye yɛ. Yilayahyebe yɛle neazo kpalɛ, ɔluakɛ ɔboale Nihɛmaya ɔmanle bɛliele Gyɛlusalɛm bane ne bieko. (Nih. 3:1) Noko nzinlii, Tobaya nee awie mɔ manle Yilayahyebe yɛle ninyɛne manle ɔ nwo guale evinli wɔ Gyihova anyunlu. Agɔnwolɛma kpalɛ si yɛ adua maa yɛfa yɛ nwo yɛwula Keleseɛnema gyimalilɛ mɔɔ bie a le Baebolo ɛgengalɛ, debiezukoalɛ nee daselɛlilɛ ɛhɔlɛ nu. Saa yɛ mbusuafoɔ maa yɛ anwosesebɛ kɛ yɛyɛ mɔɔ ɔtenrɛ la a, yɛ nye sɔ ye kpalɛ.\nBƐBOA TEOKELASE NGYEHYƐLEƐ\n9. Duzu ati a ɛzonlenlɛ sua ne anu ngyehyɛleɛ ne zɛkyele ɛ, na nwane mɔ a Nihɛmaya bɔle bɛ somolɛ wɔ nwo a?\n9 Bɛgenga Nihɛmaya 13:10-13. Mekɛ mɔɔ Nihɛmaya ziale rale Gyɛlusalɛm la, ɔzɔho kɛ ɛnee bɛgyakyi ndoboa mɔɔ bɛfa bɛba ɛzonlenlɛ sua ne anu la. Ɔluakɛ ɛnee bɛnnyia moalɛ la ati, Livaema gyakyile bɛ gyima ne na bɛziale bɛhɔle bɛ ɛya avule ne mɔ anu. Nihɛmaya bɔle maanle mgbanyima ne mɔ somolɛ. Ɔbayɛ kɛ, ɛnee bɛnyɛ bɛ gyima ne. Bie a ɛnee bɛnlie ngyɛnu bulu ɛkpɔ ngoko ne bɛnvi menli ne ɛkɛ, anzɛɛ bɛnva bɛmba ɛzonlenlɛ sua ne anu, kɛmɔ bɛzele bɛ kɛ bɛyɛ ye la. (Nih. 12:44) Yemɔti Nihɛmaya yɛle ngyehyɛleɛ ɔmanle bɛlieliele ngyɛnu bulu ɛkpɔ ngoko ne. Ɔkpale mrenya mɔ di nɔhalɛ la kɛ bɛnlea ɛzonlenlɛ sua ne ninyɛnezielɛ azua ne mɔ nee ninyɛne mɔɔ bɛ nee bɛ bɛara la ɛhyɛlɛ ne azo.\n10, 11. Kɛzi Nyamenle menli bahola aboa nɔhalɛ ɛzonlenlɛ ɛ?\n10 Asoo yɛkola yɛsukoa debie yɛfi nu? Ɛhɛe, ɔluakɛ bɛhakye yɛ kɛ yɛlɛ nwolɛ adenle yɛfa yɛ ninyɛne yɛdi Gyihova eni. (Mrɛ. 3:9) Saa yɛye ndoboa yɛboa Gyihova gyima ne a, ɛnee mɔɔ ɔle ye ɛdeɛ la bie ala a yɛlɛfa yɛamaa ye a. (1 Edk. 29:14-16) Bie a yɛbadwenle kɛ yɛnlɛ dɔɔnwo mɔɔ yɛbava yɛamaa a, noko saa ɛhulolɛ ne wɔ ɛkɛ a, yɛbahola yɛayɛ yɛ afoa nu ɛdeɛ.—2 Kɔl. 8:12.\n11 Abusua bie mɔɔ ngakula mɔtwɛ a wɔ nu la ɛnee to ɛsalɛ fɛlɛ adekpakyelɛ titilema bie mɔɔ bɛle agyalɛma na bɛ ɛvolɛ ɛhɔ ɔ nyunlu la bɛmaa bɛ nee bɛ di debie dapɛne biala wɔ ɛvolɛ dɔɔnwo anu. Ɔnva nwo kɛ ɛnee awovolɛ ne mɔ lɛ ngakula mɔtwɛ la, ɛnee mame ne ta ka kɛ, ‘Meto menli bulu aleɛ na menli nwiɔ ɛdeɛ yɛɛ menrɛhola menrɛva menrɛboka nwo a?’ Bie a ɛbabu ye debie ekyi, noko adekpakyelɛma ne anye zɔle ye kpalɛ! Adekpakyelɛma ne noko boale bɛ. Bɛ edwɛkɛ mɔɔ maa anwosesebɛ nee bɛ anwubielɛ manle ngakula ne mɔ nyianle ngɔzo sunsum nu. Nzinlii, bɛ muala bɛvale dahuu ɛzonlenlɛ gyima ne bɛyɛle bɛ bodane.\n12. Neazo kɛnlɛma boni a mrenya mɔɔ bɛkpa bɛ wɔ asafo ne anu la ɛlɛyɛ a?\n12 Debie bieko mɔɔ yɛsukoa yɛfi nu la a le ɛhye: Mgbanyima mɔɔ bɛkpa bɛ mɔɔ bɛwɔ ɛkɛ ɛnɛ la di asafo ne anyunlu boa teokelase ngyehyɛleɛ kɛmɔ Nihɛmaya yɛle la. Asafo ne anu amra nyia bɛ neazo ne azo nvasoɛ. Mgbanyima ne mɔ sukoa ɛzoanvolɛ Pɔɔlo. Ɔboale nɔhalɛ ɛzonlenlɛ na ɔvale adehilelɛ kpalɛ ɔmanle. Kɛ neazo la, ɔvale adenle kpalɛ mɔɔ bɛdua zo bɛye ndoboa la anwo folɛdulɛ ɔmanle.—1 Kɔl. 16:1-3; 2 Kɔl. 9:5-7.\nBƐVA SUNSUM NU NINYƐNE BƐLUMUA\n13. Adenle boni azo a ɛnee Dwuuma bie mɔ ɛmbu Ɛnwomenlelielɛ kenle ne ɛ?\n13 Bɛgenga Nihɛmaya 13:15-21. Saa yɛmaa nwonane afoa nu ninyɛne di yɛ adwenle a, yɛbaminli yɛ sunsum nu gyinlabelɛ. Kɛmɔ Adendulɛ 31:13 ka la, ɛnee dapɛne dapɛne Ɛnwomenlelielɛ ne kakye Yizilayɛma kɛ bɛle menli mɔɔ bɛde bɛ nwo. Bɛdule Ɛnwomenlelielɛ kenle ne bɛziele ɛkɛ bɛmanle abusua ɛzonlenlɛ, nzɛlɛlɛ, nee Nyamenle Mɛla ne anwo ɛdwenledwenlenlɛ. Noko Nihɛmaya mekɛ zo amra bie mɔ bule ye kɛ kenle mɔɔ bɛfa bɛyɛ gyima. Bɛpianle nɔhalɛ ɛzonlenlɛ bɛziele ahane. Mekɛ mɔɔ Nihɛmaya nwunle mɔɔ ɛlɛkɔ zo la, ɔdole suakpole ne anlenkɛ ne anu wɔ kenle ne mɔɔ ɔtɔ zo nsia la aledwolɛ nu na ɔvoanle gualilɛma mɔɔ bɛvi maanle gyɛne zo la kolaa na Ɛnwomenlelielɛ kenle ne abɔ ɔ bo.\n14, 15. (a) Saa yɛmaa gualilɛ di yɛ adwenle a, duzu a bado yɛ a? (b) Kɛ ɔkɛyɛ na yɛanyia Nyamenle ɛnwomenlelielɛ ne ɛ?\n14 Duzu a yɛbahola yɛazukoa yɛavi Nihɛmaya neazo ne anu a? Ɛzukoalɛdeɛ ko a le kɛ, ɔnle kɛ yɛmaa gualilɛ di yɛ adwenle. Saa tɛ ye zɔ a, ɔnyɛ se kɛ ninyɛne bahwehwe yɛ adwenle—anzɛɛ yɛ ɛlɔlɛ ne anu bahyɛ nwiɔ—titile saa yɛ nye die yɛ gyima nwo a. Kakye Gyisɛse kɔkɔbɔlɛ ne mɔɔ ɔfane menlenlɛ nwiɔ ɛzonlenlɛ nwo la. (Bɛgenga Mateyu 6:24.) Ɛnee Nihɛmaya lɛ ezukoa dɔɔnwo, noko kɛzi ɔvale ye mekɛ ɔlile gyima wɔ Gyɛlusalɛm ɛ? (Nih. 5:14-18) Kɛ anrɛɛ ɔ nee Tayama anzɛɛ awie mɔ gyɛne bayɛ gualilɛ nwo ngyehyɛleɛ la, ɔdule ɔ nwo ɔziele ɛkɛ ɔboale ɔ mediema na ɔyɛle ninyɛne mɔɔ ɔbamaa Gyihova duma ne anwo ade la. Zɔhane ala a ɛnɛ noko, Keleseɛne mgbanyima nee azonvolɛ yɛ ninyɛne mɔɔ ɔbaboa asafo ne la a, na bɛ gɔnwo mɔ diedima anye die sunsum ɛhye mɔɔ bɛda ye ali la anwo. Ɛhye ati, ɛhulolɛ, anzondwolɛ nee banebɔlɛ wɔ Nyamenle menli avinli.—Yiz. 34:25, 28.\n15 Ɔwɔ nuhua kɛ Keleseɛnema ɛnli dapɛne dapɛne Ɛnwomenlelielɛ ne ɛdeɛ, noko Pɔɔlo hanle kɛ ‘Ɛnwomenlelielɛ Kenle tɛbɔ ɛkɛ tɛmaa Nyamenle menli.’ Eza ɔhanle kɛ: “Awie mɔɔ kɛnyia ɛnwomenlelielɛ ne mɔɔ Nyamenle ɛva ɛbɔ ɛwɔkɛ la die ye ɛnwomenle wɔ ɔdaye ye gyima nwo, kɛmɔ Nyamenle liele ye ɛnwomenle wɔ ye gyima nwo la.” (Hib. 4:9, 10) Kɛ Keleseɛnema la, saa yɛyɛ tieyɛ yɛyɛ gyima mɔɔ ɔ nee ye bodane ne le ko la a, yɛbanyia Nyamenle ɛnwomenlelielɛ ne. Asoo ɛ nee wɔ kulovolɛma ɛlɛfa abusua ɛzonlenlɛ, debiezukoalɛ ɛhɔlɛ, nee daselɛlilɛ bɛalumua bɛ ɛbɛlabɔlɛ nu ɔ? Bie a yɛ gyima menle anzɛɛ menli mɔɔ yɛ nee bɛ yɛ gyima la baha kɛ ninyɛne ɛhye mɔ anwo ɛngyia. Yemɔti, ɔwɔ kɛ yɛgyinla kpundii na yɛmaa bɛnwu kɛ Gyihova gyima ne a nwolɛ hyia yɛ kpalɛ a. Ɔwɔ kɛ yɛto ‘suakpole ne anlenkɛ ne anu na yɛfoa Tayama ne’ amaa yɛava yɛ adwenle yɛazie ninyɛne mɔɔ le nwuanzanwuanza la azo. Kɛmɔ bɛde yɛ nwo la ati, ɔwɔ kɛ yɛbiza yɛ nwo kɛ, ‘Asoo me ɛbɛlabɔlɛ kile kɛ bɛkpa nu bɛye me kɛ Gyihova sonvolɛ ɔ?’—Mat. 6:33.\nBƐBƆ BƐ KELESEƐNEMA NZONLƐYƐLƐ NE ANWO BANE\n16. Kɛzi menli mɔɔ bɛde bɛ nwo kɛ maanle la nzonlɛyɛlɛ ne anwo rale edwɛkɛ wɔ Nihɛmaya mekɛ zo ɛ?\n16 Bɛgenga Nihɛmaya 13:23-27. Wɔ Nihɛmaya mekɛ zo, ɛnee Yizilayɛ mrenya ɛlɛgya nyɛvolɛ mraalɛ. Wɔ ye ɛkpɔlalɛ ne mɔɔ lumua wɔ Gyɛlusalɛm la anu, Nihɛmaya manle mgbanyima ne mɔ vale bɛ sa wulale kɛlata bo hanle ndane kɛ bɛnrɛgya awozonle ɛzonlenlɛma. (Nih. 9:38; 10:30) Noko ɛvolɛ ekyi pɛle nu la, ɔnwunle kɛ tɛ nyɛvolɛ mraalɛ ala a ɛnee Dwuu mrenya ɛlɛgya bɛ a, na ɛnee eza bɛlɛminli bɛ nzonlɛyɛlɛ kɛ Nyamenle menli mɔɔ bɛde bɛ nwo la noko! Ngakula mɔɔ bɛ nee nyɛvolɛ mraalɛ ne mɔ wole la ɛngola ɛngenga anzɛɛ ɛnga Hibulu aneɛ ne. Saa bɛnyi a, asoo bɛbahola bɛaha kɛ bɛle Yizilayɛma? Asoo bɛnrɛha kɛ bɛle Ahyedɔdoma, Amɔnoma, anzɛɛ Mowabema ɔ? Kɛmɔ bɛnde Hibulu aneɛ ne la ati, asoo bɛbade Nyamenle Mɛla ne abo? Kɛ ɔkɛyɛ na bɛanwu Gyihova na bɛazonle ye ɛ, anzɛɛ bɛbazonle nyamenle ne mɔ mɔɔ bɛ mame mɔ zonlenle bɛ la? Ɛnee ɔhyia kɛ Nihɛmaya maa bɛsi nwolɛ kpɔkɛ ndɛndɛ.—Nih. 13:28.\nBoa ɛ mra maa bɛ nee Gyihova ɛnyia agɔnwolɛvalɛ kyengye (Nea ɛdendɛkpunli 17, 18)\n17. Kɛzi awovolɛ bahola aboa bɛ mra na bɛ nee Gyihova anyia agɔnwolɛvalɛ ɛ?\n17 Ɛnɛ, ɔwɔ kɛ yɛsi yɛ gyakɛ aze yɛboa yɛ mra yɛmaa bɛnyia Keleseɛnema nzonlɛyɛlɛ ne. Awovolɛ, bɛbiza bɛ nwo kɛ, ‘Asoo me mra kola ka aneɛ tagyee ne mɔɔ le nɔhalɛ ne mɔɔ wɔ Ngɛlɛlera ne anu la kpalɛ ɔ? (Zɛf. 3:9) Asoo me mra adwelielilɛ da Nyamenle sunsum anzɛɛ ewiade sunsum ali?’ Saa ɛnwu kɛ bɛhyia moalɛ a, mmamaa ɛ sa nu to ndɛndɛ. Aneɛ ɛzukoalɛ die mekɛ, titile wɔ mekɛ mɔɔ ninyɛne ɛlɛtwehwe yɛ adwenle la. Ngakula ɛlɛyia ngyegyelɛ kpole mɔɔ ɔmaa bɛgyakyi bɛ munlililɛ nu a. Yemɔti, si abotane na dua wɔ Abusua Ɛzonlenlɛ ne nee ndenle ngakyile zo boa ɛ mra maa bɛ nee Gyihova ɛnyia agɔnwolɛvalɛ kyengye. (Mɛla 6:6-9) Anrɛɛ si nvasoɛ mɔɔ wɔ zo kɛ bɛbayɛ ngakyile wɔ Seetan ewiade ne anu la azo. (Dwɔn 17:15-17) Bɔ mɔdenle kɛ ɛbamaa edwɛkɛ ne aha bɛ ahonle.\n18. Duzu ati a awovolɛ mɔɔ bɛle Keleseɛnema la a bahola aboa bɛ mra kpalɛ amaa bɛayila bɛ nwo zo bɛamaa Gyihova ɛ?\n18 Awieleɛ bɔkɔɔ ne, kakula biala bɛazi ye kpɔkɛ wɔ Nyamenle ɛzonlenlɛ nwo. Noko, ninyɛne dɔɔnwo wɔ ɛkɛ mɔɔ awovolɛ bahola ayɛ a. Neazo kpalɛ mɔɔ bɛbala ye ali, bɛahilehile nu wienyi bɛamaa bɛanwu mɔɔ ɔnle kɛ bɛyɛ, na bɛ nee bɛ mra azuzu mɔɔ bɛavi kpɔkɛ ɛtane mɔɔ bɛbazi anu ara la boka nwo. Awovolɛ bɛdabɛ a bɛbahola bɛaboa bɛ mra kpalɛ bɛamaa bɛayila bɛ nwo zo bɛamaa Gyihova a. Bɛhyia bɛ moalɛ na bɛanyia Keleseɛne nzonlɛyɛlɛ ne na bɛabɔ nwolɛ bane. Nɔhalɛ nu, ɔhyia kɛ yɛ kɔsɔɔti yɛsinza na yɛ sɛkɛlɛneɛ adenle zo “ndanlɛ” anzɛɛ subane nee ngyinlazo mɔɔ da yɛ ali kɛ yɛle Kelaese ɛdoavolɛma la anvi yɛ sa.—Yek. 3:4, 5; 16:15.\nBƐHAKYELE YE ‘BƐYILALE YE’\n19, 20. Kɛ ɔkɛyɛ na Gyihova ahakye yɛ na ‘yeayila yɛ ɛ’?\n19 Ngapezonli Malakae mɔɔ dɛnlanle aze wɔ Nihɛmaya mekɛ zo la lale ye ali kɛ, “bɛdabɛ mɔɔ bɛsulo [Gyihova] na bɛdwenle ɔ nwo la, bɛhɛlɛle bɛ muala aluma wɔ ngakyelɛ buluku nu.” (Mal. 3:16, 17) Nyamenle arɛle ɛnrɛvi bɛdabɛ mɔɔ bɛsulo ye nɔhalɛ nu na bɛkulo ye duma ne la ɛlɛ.—Hib. 6:10.\n20 Nihɛmaya zɛlɛle kɛ: “O me Nyamenle, kakye ɛhye mɔ kɔsɔɔti na yila me.” (Nih. 13:31) Kɛmɔ Nihɛmaya yɛle la, saa yɛkoati agɔnwolɛ ɛtane, yɛboa teokelase ngyehyɛleɛ, yɛfa sunsum nu ninyɛne yɛdumua, na yɛbɔ yɛ Keleseɛnema nzonlɛyɛlɛ ne anwo bane a, Nyamenle bɛahɛlɛ yɛ aluma wɔ ye ngakyelɛ buluku ne anu. Bɛmaa yɛhɔ zo ‘yɛnleɛnlea yɛ ahonle nu saa yɛtɛdɛ diedi ne anu a.’ (2 Kɔl. 13:5) Saa yɛsɔ yɛ gyinlabelɛ mɔɔ yɛlɛ kɛ menli mɔɔ bɛde yɛ nwo wɔ Gyihova anyunlu la anu a, ɔbahakye yɛ na ‘yeayila yɛ.’


Agyalɛ Ahyɛlɛdeɛ Mɔɔ Vi Ɛlɔlɛ Nyamenle Ɛkɛ | Nyamenle Ɛhulolɛ\nKENGA YE WƆ Acholi Afrikaans Albanian Altai America Mumule Aneɛ Amharic Arabic Argentina Mumule Aneɛ Armenian Armenian (West) Assamese Australia Mumule Aneɛ Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazil Mumule Aneɛ Britain Mumule Aneɛ Bulgarian Cakchiquel (Central) Cambodian Catalan Cebuano Chavacano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombia Mumule Aneɛ Croatian Czech Dangme Danish Douala Drehu Dutch Ecuador Mumule Aneɛ Efik English Estonian Ewe Faroese Fijian Finnish Finnish Mumule Aneɛ Ga Garifuna Georgian German Giliki Greenlandic Guarani Gujarati Guna Haitian Creole Hausa Hibulu Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Italy Mumule Aneɛ Japan Mumule Aneɛ Japanese Jula Kabiye Kachin Kamba Kannada Karen (S'gaw) Kazakh Kekchi Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Mumule Aneɛ Korean Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Laotian Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mexico Mumule Aneɛ Mixe (North Central) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Oromo Ossetian Otomi (Mezquital Valley) Palauan Pangasinan Papiamento (Curaçao) Persian Peru Mumule Aneɛ Polish Polish Mumule Aneɛ Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russia Mumule Aneɛ Russian Rutoro Samoan Sango Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swati Swedish Tahitian Tajiki Tamil Tankarana Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuela Mumule Aneɛ Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nAgyalɛ—Ahyɛlɛdeɛ Mɔɔ Vi Ɛlɔlɛ Nyamenle Ɛkɛ\n“Nyɛma bɔ nwolɛ nsa a nuhua ɛdelɛ ɛnla aze.”—NOLOBƆVO NE 4:12.\n1, 2. (a) Edwɛkɛ boni a ɔyɛ a yɛbiza yɛ nwo wɔ menli mɔɔ ɛgya fofolɛ la anwo a, na duzu ati ɔ? (b) Kpuyia boni mɔ a yɛbazuzu nwo wɔ tile ɛhye anu a?\nƐKƆ atɔfolɛlielɛ bo ɔ? Menli dɔɔnwo kɔ, ɔluakɛ mekɛ zɛhae yɛ anyelielɛ kpalɛ. Ɛnwu kɛ agyalɛma ne ɛziezie bɛ nwo kɛnlɛma. Ɛnea bɛ nyunlu noko a ɛzelekɛ ngome! Wɔ kenle ɛhye anu, agyalɛma ne anye die kpole kpalɛ, na ɔzɔho kɛ ninyɛne bahɔ zo kɛnlɛma amaa bɛ kenlebie.\n2 Noko akee, bɛmaa yɛha, na agyalɛ dɔɔnwo ɛlɛyia ngyegyelɛ wɔ ndenle ngakyile zo ɛnɛ. Yɛ nye la kɛ menli mɔɔ ɛgya fofolɛ la agyalɛ bazɔ ɛdeɛ, noko ɔyɛ a yɛbiza yɛ nwo kɛ: ‘Asoo agyalɛ ɛhye bayɛ anyelielɛ? Asoo ɔbagyinla?’ Kpuyia ɛhye mɔ mualɛ bagyinla kɛzi kunli ne nee yelɛ banyia anwodozo wɔ Nyamenle agyalɛ nwo folɛdulɛ nu, na bɛava bɛabɔ bɛ ɛbɛla la azo. (Bɛgenga Mrɛlɛbulɛ 3:5, 6.) Ɔwɔ kɛ bɛyɛ zɔ amaa bɛadɛnla Nyamenle ɛhulolɛ ne anu. Akee bɛmaa yɛnlea kɛzi Baebolo ne bua kpuyia nna ɛhye mɔ la: Duzu ati a ɔwɔ kɛ ɛgya a? Saa ɛkulo kɛ ɛgya a, nwane a ɛbagya ye a? Kɛzi ɛbaziezie ɛ nwo wɔamaa agyalɛ ɛ? Na duzu a baboa agyalɛma na bɛ agyalɛ ne ayɛ anyelielɛ dahuu a?\nDUZU ATI A ƆWƆ KƐ ƐGYA A?\n3. Duzu ati a nrɛlɛbɛ ɛnle nu kɛ yɛbadwazo ala yɛagya a?\n3 Bie mɔ die di kɛ agyalɛ a maa awie anye die a, kile kɛ awie akunlu badwo ɔ nwo na ɔ nye alie wɔ ɛbɛlabɔlɛ nu a kyesɛ ɔnyia bokavolɛ. Ɛhye ɛnle nɔhalɛ fee! Gyisɛse mɔɔ yeangya la hanle kɛ belazinlililɛ le ahyɛlɛdeɛ na ɔhanle kɛ bɛdabɛ mɔɔ bɛbahola la ɛyɛ zɔ. (Mateyu 19:11, 12) Ɛzoanvolɛ Pɔɔlo noko hanle nvasoɛ mɔɔ wɔ belazinlililɛ zo la anwo edwɛkɛ. (1 Kɔlentema 7:32-38) Noko, Gyisɛse anzɛɛ Pɔɔlo anyɛ mɛla kyengye biala wɔ nwolɛ; nɔhalɛ nu, awie ka kɛ ‘agyalɛ ɛnle kpalɛ a’ ɔle “mbɔnsam ngilehilelɛ.” (1 Temɔte 4:1-3) Noko akee, belazinlililɛ le nvasoɛ maa bɛdabɛ mɔɔ bɛkulo kɛ bɛsonle Gyihova mɔɔ bɛmmaa debie ɛndwehwe bɛ adwenle la. Ɛhye ati, nrɛlɛbɛ ɛnle nu kɛ yɛbadwazo ala yɛagya, ɔluakɛ yɛ gɔnwo mɔ ɛlɛgya la ati.\n4. Kɛzi agyalɛ kpalɛ boa maa bɛtete ngakula ɛ?\n4 Noko, asoo ndelebɛbo kpalɛ bie wɔ ɛkɛ mɔɔ ɔti ɔwɔ kɛ awie gya ɔ? Ɛhɛe. Agyalɛ noko le ahyɛlɛdeɛ mɔɔ vi ɛlɔlɛ Nyamenle ne ɛkɛ a. (Bɛgenga Mɔlebɛbo 2:18.) Ɛhye ati, nvasoɛ wɔ zo yɛɛ ɔkola ɔfa anyelielɛ ɔba. Kɛ neazo la, agyalɛ kpalɛ le adiabo kpalɛ maa abusua asetɛnla. Ngakula hyia tɛnlabelɛ mɔɔ anzondwolɛ wɔ nu nee awovolɛ mɔɔ batete bɛ, anyia bɛ nwo ɛlɔlɛ, adenrɛdenrɛ bɛ, na bahile bɛ adenle la. (Edwɛndolɛ 127:3; Ɛfɛsɛsema 6:1-4) Noko, tɛ ngakula ɛtetelɛ angomekye ti a agyalɛ wɔ ɛkɛ a.\n5, 6. (a) Kɛmɔ Nolobɔvo ne 4:9-12 kile la, agɔnwolɛ kpalɛ zo nvasoɛ bie mɔ a le boni? (b) Kɛzi agyalɛ kola yɛ kɛ nyɛma mɔɔ bɔ nwolɛ nsa la ɛ?\n5 Suzu ngɛlɛlera mɔɔ tile ɛhye gyi zo nee nwolɛ edwɛkɛ ne anwo nea: “Menli nwiɔ le kpalɛ tɛla sonla ko, ɔboalekɛ bɛ mu nwiɔ bɛbɔ nu a bɛkola bɛyɛ gyima bɛnyia zolɛ nvasoɛ. Ɔluakɛ saa ko tɔ aze a, ko ne badwazo ye. Na munzule ɛha mɔɔ le baholɛ la, ɔ ngome la ati saa ɔtɔ aze a, awie bieko ɛnle ɛkɛ mɔɔ ɔboa ye yeamaa yeadwazo a. Bieko, saa menli nwiɔ da a bɛ nwo yɛ wuluwulu, na kɛ ɔkɛyɛ na sonla ko ahola amaa ɔ nwo ayɛ wuluwulu ɛ? Saa awie teta menli nwiɔ a, bɛkɛhola bɛkɛgyinla bɛ gyakɛ anu bɛkɛdɛla sonla ko. Nyɛma bɔ nwolɛ nsa a nuhua ɛdelɛ ɛnla aze.”—Nolobɔvo ne 4:9-12.\n6 Ngɛlɛlera ɛhye kile kɛ nvasoɛ wɔ agɔnwolɛvalɛ zo. Nɔhalɛ nu, agyalɛ le agɔnwolɛvalɛ mɔɔ anu le kyengye kpalɛ. Kɛmɔ ngɛlɛlera ɛhye kile la, koyɛlɛ ɛhye kola maa agyalɛma ne boa bɛ nwo, kyekye bɛ nwo bɛ nwo bɛ rɛle na ko biala bɔ ɔ gɔnwo anwo bane. Saa koyɛlɛ mɔɔ wɔ menli nwiɔ ne avinli la anu bayɛ se kpalɛ a ɛnee ɔwɔ kɛ bɛfa debie bieko bɛboka nwo. Kɛmɔ ngɛlɛlera ɛhye kile la, nyɛma mɔɔ bɔ nwo nwiɔ la anu kola te. Noko, nyɛma mɔɔ bɔ nwo nsa la anu ɛdelɛ ɛnla aze. Saa kunli nee yelɛ maa ɔkyia bɛ kɛ bɛbazɔ Gyihova anye a, bɛ agyalɛ ne bayɛ kɛ nyɛma mɔɔ bɔ nwolɛ nsa la. Gyihova baboka agyalɛ ne anwo, yemɔti bɛ koyɛlɛ ne anu bayɛ se kpalɛ.\n7, 8. (a) Folɛ boni a Pɔɔlo dule Keleseɛnema mɔɔ bɛtɛgyale mɔɔ bɛngola bɛ nwo sɔ la ɛ? (b) Agyalɛ nwo nɔhalɛ edwɛkɛ boni a Baebolo ne ka a?\n7 Bieko, agyalɛ nu ala a bɛkola bɛdi nla nwo atiakunluwɔzo nwo gyima wɔ adenle kpalɛ zo a. Bɛbu agyalɛ nu nla wɔ adenle ɛhye azo kɛ ɔfa anyelielɛ ɔba. (Mrɛlɛbulɛ 5:18) Saa awie mɔɔ ɛtɛgyale la “ɛdwu agyalɛ zo” kɛmɔ Baebolo ne ka la a, ɔkile kɛ yedɛla mekɛ mɔɔ nla nwo nganeɛdelɛ ne yɛ se la anu, noko ɔbahɔ zo yeanyia nla nwo nganeɛdelɛ. Saa yeangomo ɔ nwo zo a, zɛhae nganeɛdelɛ ne bahola amaa yeava ɔ nwo yeawula nyɛleɛ evinli anzɛɛ ɛbɛlatane nu. Nyamenle sunsum ne manle Pɔɔlo dule menli mɔɔ bɛtɛgyale la folɛ kɛ: “Saa bɛnea na bɛnrɛhola bɛ nwo sɔ a, ɛnee bɛgya bie; ɔle kpalɛ kɛ bɛkɛgya bie tɛla kɛ bɛ nwo kɛhyele bɛ na bɛnrɛhola bɛ nwo sɔ.”—1 Kɔlentema 7:9, 36; Gyemise 1:15.\n8 Kɛzi adwenle biala mɔɔ awie bagyinla zo agya de la, ɔwɔ kɛ ɔnwu mɔɔ ɔbado ye la. Kɛmɔ Pɔɔlo hanle la “nwuvolɛ nwo kyele bɛ kpalɛ.” (1 Kɔlentema 7:28) Ngyegyelɛ mɔɔ agyalɛma yia la, menli mɔɔ bɛtɛgyale la ɛnyia bie. Noko, saa ɛsi kpɔkɛ kɛ ɛbagya a, kɛ ɔkɛyɛ na wɔamaa ngyegyelɛ ne azo ade na wɔanyia anyelielɛ kpole ɛ? Adenle ko a le kɛ ɛbakpondɛ wɔ bokavolɛ nrɛlɛbɛ nu.\nNWANE A BAYƐ AGYALƐ BOKAVOLƐ KPALƐ AMAA WƆ A?\n9, 10. (a) Kɛzi Pɔɔlo hilele esiane mɔɔ wɔ nu kɛ yɛ nee menli mɔɔ bɛnle diedima la bava agɔnwolɛ kyengye ɛ? (b) Saa awie andie Nyamenle folɛdulɛ na ɔgya awie mɔɔ ɔnle diedinli la a duzu a ɔta ɔfa ɔba a?\n9 Nyamenle sunsum ne hanle Pɔɔlo manle ɔhɛlɛle ngyinlazo bie mɔɔ hyia mɔɔ ɔwɔ kɛ yɛfa yɛdi gyima wɔ mekɛ mɔɔ yɛlɛkpondɛ agyalɛ bokavolɛ la: “Bɛ nee bɛdabɛ mɔɔ bɛnlie bɛnli la mmatwe gyɛnvayile ko.” (2 Kɔlentema 6:14, NW) Debie mɔɔ bɛfa bɛyɛ gyima wɔ ɛyazonlɛ nu la a ɔhanle nwolɛ edwɛkɛ a. Saa bɛkyekye nane nwiɔ mɔɔ bɛ mgbole nee bɛ anwosesebɛ ɛnzɛ fee la wɔ baka nwo kɛ bɛfa bɛazo ɛya a, bɛ mu nwiɔ bɛbanwu amaneɛ. Zɔhane ala a ɔda ali kɛ diedinli nee awie mɔɔ ɛnle diedinli la gya a bɛbayia ngyegyelɛ a. Saa agyalɛma ne anu ko kulo kɛ ɔtɛnla Gyihova ɛhulolɛ ne anu, na ko ne mɔɔ ɛha la ɛngulo ye zɔhane a, ninyɛne mɔɔ nwolɛ hyia wɔ bɛ ɛbɛlabɔlɛ nu la ɛnrɛyɛ ko, na ɛhye bahola ava ngyegyelɛ dɔɔnwo ara. Ɛhye ati, Pɔɔlo dule folɛ kɛ ɔwɔ kɛ Keleseɛnenli gya “Awulae anu ala.”—1 Kɔlentema 7:39, NW.\n10 Wɔ tɛnlabelɛ bie mɔ anu, Keleseɛnema mɔɔ bɛtɛgyale la ɛha kɛ ɔle kpalɛ kɛ bɛkɛgya awie mɔɔ ɛnle diedinli la tɛla kɛ bɛ nwo kɛyɛ bɛ koonwu. Bie mɔ bu bɛ nye gua Baebolo folɛdulɛ zo, na bɛgya awie mɔɔ ɛnzonle Gyihova la. Ɛhye ta fa nyanelilɛ dɔɔnwo ba. Menli zɛhae mɔ gya awie mɔɔ bɛngola bɛ nee ye ɛnga ninyɛne mɔɔ hyia titile wɔ ɛbɛlabɔlɛ nu anwo edwɛkɛ la. Bɛ anwokoonwuyɛlɛ yɛ kpole tɛla mekɛ bɔbɔ mɔɔ ɛnee bɛtɛgyale la. Mɔɔ yɛ anyelielɛ la a le kɛ, Keleseɛnema mɔɔ bɛtɛgyale la apenle dɔɔnwo fi nɔhalɛlilɛ nu tie Nyamenle folɛdulɛ mɔɔ bɛfa bɛmaa wɔ ɛhye anwo la na bɛfa bɛ nwo bɛto zo. (Bɛgenga Edwɛndolɛ 32:8.) Bɛ nye la kɛ bɛbagya kenlebie ɛdeɛ, noko bɛ ngome bɛtɛnla bɛkɔdwu mekɛ mɔɔ bɛkɛnyia bokavolɛ mɔɔ sonle Gyihova Nyamenle la.\n11. Duzu a baboa wɔ yeamaa wɔakpondɛ agyalɛ bokavolɛ nrɛlɛbɛ nu a? (Eza nea ɛlɛka “ Duzu a Mekpondɛ Wɔ Bokavolɛ Nwo a?”)\n11 Nɔhalɛ nu, tɛ Gyihova sonvolɛ biala a bahola ayɛ agyalɛ bokavolɛ kpalɛ a. Saa ɛlɛsuzu agyalɛ nwo a kpondɛ awie mɔɔ ye subane nee ye sunsum nu bodane nee wɔ ɛdeɛ ne le ko, na ɔkulo Nyamenle kɛ ɛdawɔ la. Akɛlɛ nɔhavo nee nrɛlɛbɛvolɛ ne ɛhɛlɛ ɛhye anwo edwɛkɛ dɔɔnwo, yemɔti nrɛlɛbɛ wɔ nu kɛ ɛbava asɔneyɛlɛ wɔazuzu folɛdulɛ ɛhye mɔɔ gyi Ngɛlɛlera ne azo la anwo na wɔamaa yeahile wɔ adenle wɔ mekɛ mɔɔ ɛlɛsi kpɔkɛ ɛhye mɔɔ hyia la. *—Bɛgenga Edwɛndolɛ 119:105.\n12. Agyalɛ nwo amaamuo boni a kɔ zo wɔ maanle dɔɔnwo anu a, na nwolɛ Baebolo neazo boni a maa yɛnyia adehilelɛ bie mɔ a?\n12 Wɔ maanle dɔɔnwo anu, bɛ amaamuo ne kile kɛ awovolɛ a gya maa bɛ mra a. Bɛdie bɛdi kɛ awovolɛ lɛ anwubielɛ nee nrɛlɛbɛ kpole mɔɔ boa maa bɛsi kpɔkɛ zɛhae mɔɔ hyia la. Agyalɛ zɛhae mɔ ta wie ye boɛ, kɛmɔ ɛnee ɔde wɔ Baebolo mekɛ zo la. Awovolɛ mɔɔ kulo kɛ gya mraalɛ maa bɛ mra ɛnɛ la bahola azukoa debie avi neazo mɔɔ Ebileham yɛle wɔ mekɛ mɔɔ ɔzoanle ye sonvolɛ ɔmanle ɔhɔgyale raalɛ ɔrɛlɛle Ayezeke la anu. Ɛnee tɛ ezukoa nee gyinlabelɛ a hyia Ebileham a. Emomu, ɔbɔle mɔdenle biala kɛ ɔbanyia yelɛ wɔ menli mɔɔ sonle Gyihova la anu yeamaa Ayezeke. *—Mɔlebɛbo 24:3, 67.\nDUZU A MEKPONDƐ WƆ BOKAVOLƐ NWO A?\nNgyinlazo: ‘Bɛ mu nwiɔ bɛbayɛ sonla ko.’—Mateyu 19:5.\nDuzu ati a ɔhyia kɛ “medwu agyalɛ zo” kolaa na meagya ɛ?—1 Kɔlentema 7:36, ɔbodwɛkɛ; 13:11; Mateyu 19:4, 5.\nMedwu agyalɛ zo ɛdeɛ, noko kɛzi me ngome metɛnla mekɛ ekyi kolaa na meagya a ɔbayɛ nvasoɛ yeamaa me ɛ?—1 Kɔlentema 7:32-34, 37, 38.\nSaa meyɛ me adwenle kɛ megya a, kɛmɔti a ɔwɔ kɛ menyia bokavolɛ mɔɔ ɛva nɔhalɛlilɛ ɛzonle Gyihova mekɛ tendenle la ɛ?—1 Kɔlentema 7:39.\nKɛzi ngɛlɛlera ɛhye mɔ kola boa adiema raalɛ maa ɔnwu subane mɔɔ ɔwɔ kɛ ɔkpondɛ wɔ bokavolɛ bie anwo la ɛ?—Edwɛndolɛ 119:97; 1 Temɔte 3:1-7.\nKɛzi Mrɛlɛbulɛ 31:10-31 kola boa adiema nrenya maa ɔkpondɛ bokavolɛ nrɛlɛbɛ nu ɛ?\nKƐ ƆKƐYƐ NA WƆAZIEZIE Ɛ NWO WƆAMAA AGYALƐ KPALƐ Ɛ?\n13-15. (a) Kɛzi ngyinlazo mɔɔ wɔ Mrɛlɛbulɛ 24:27 la bahola aboa kpavolɛ mɔɔ ɛlɛdwenle agyalɛ nwo la ɛ? (b) Duzu a bɛlɛra bahola ayɛ ava aziezie ɔ nwo amaa agyalɛ a?\n13 Saa ɛlɛsuzu agyalɛ nwo ɛsesebɛ a, ɛnee ɔwɔ kɛ ɛbiza ɛ nwo kɛ, ‘Asoo meziezie me nwo?’ Tɛ nganeɛ mɔɔ ɛte ye wɔ ɛhulolɛ, nla, agɔnwolɛ, anzɛɛ awolɛ nwo la azo a ɛhye gyi a. Emomu, bodane bie mɔ wɔ ɛkɛ mɔɔ ɔwɔ kɛ nrenya anzɛɛ raalɛ mɔɔ ɛlɛsuzu agyalɛ nwo la dwenle nwo a.\n14 Ɔwɔ kɛ kpavolɛ mɔɔ ɛlɛkpondɛ raalɛ agya la suzu ngyinlazo ɛhye anwo kpalɛ: “Boɔboa ɛ nwo sie; duolua ɛbɔ nu kpondɛ nwolɛ ninyɛne ne amuala sie kolaa na wɔarazi wɔ sua ne.” (Mrɛlɛbulɛ 24:27) Duzu a ɛhye kile a? Zɔhane mekɛ ne, ɛnee saa nrenya bie kpondɛ kɛ ɔgya na ɔkyekye abusua a, ɔwɔ kɛ ɔbiza ɔ nwo kɛ, ‘Asoo meziezie me nwo kɛ mebanlea na meaboa yelɛ nee ngakula mɔɔ yɛbanyia la ɔ?’ Ɛnee ɔwɔ kɛ ɔdumua ɔyɛ gyima, ɔnea ye ɛya nu ninyɛne zo. Ngyinlazo ko ne ala a tɛbɔ ɛkɛ ɛnɛ a. Ɔwɔ kɛ nrenya mɔɔ kpondɛ kɛ gya la siezie ɔ nwo maa gyima mɔɔ ɔlɛfa yeado ɔ kɔme zo la. Saa ɔte kpɔkɛ a, ɔwɔ kɛ ɔyɛ gyima. Nyamenle Edwɛkɛ ne ka kɛ nrenya biala mɔɔ ɛnva ye abusua ne nwonane nu, nganeɛdelɛ nu, nee bɛ sunsum nu ngyianlɛ ɛmmaa bɛ la le sonla ɛtane tɛla awie bɔbɔ mɔɔ ɛnlɛ diedi la!—Bɛgenga 1 Temɔte 5:8.\n15 Saa raalɛ bie si kpɔkɛ kɛ ɔbagya a, ɛnee ɔdaye noko ɔlɛdie yɛado nu kɛ ɔbava gyima kpole yeado ɔ nwo zo. Baebolo ne ka mɔdenlebɔlɛ nee subane bie mɔ mɔɔ ɔwɔ kɛ yelɛ nyia wɔ mekɛ mɔɔ ɔlɛboa ɔ hu na eza ɔlɛnea ye sua nu amra la. (Mrɛlɛbulɛ 31:10-31) Mrenya nee mraalɛ mɔɔ pele bɛ nwo kɔ agyalɛ wɔ mekɛ mɔɔ bɛtɛsieziele bɛ nwo kɛ bɛbali ɛzonlelilɛ mɔɔ wɔ nu anwo gyima la le angomedi, na bɛndwenle mɔɔ bɛbahola bɛayɛ bɛaboa bɛ bokavolɛ ne la anwo. Noko, mɔɔ hyia kpalɛ la, ɔwɔ kɛ bɛdabɛ mɔɔ bɛlɛsuzu agyalɛ nwo la siezie bɛ nwo kɛ bɛbava Nyamenle ngyinlazo ne bɛali gyima wɔ bɛ agyalɛ nu.\n16, 17. Baebolo ngyinlazo boni mɔ a ɔwɔ kɛ menli mɔɔ ɛlɛsiezie bɛ nwo amaa agyalɛ la dwenledwenle nwo a?\n16 Saa awie ɛlɛsiezie ɔ nwo amaa agyalɛ a, ɔwɔ kɛ ɔsuzu gyima mɔɔ Nyamenle ɛva ɛwula kunli nee yelɛ sa nu la anwo. Ɔwɔ kɛ nrenya nwu kɛzi tile mɔɔ ɔbayɛ wɔ Keleseɛne sua nu kile la. Ɛhye ɛngile kɛ ɔwɔ kɛ ɔyɛ kyengye. Emomu, ɔwɔ kɛ ɔsukoa adenle mɔɔ Gyisɛse luale zo yɛle ye tileyɛlɛ ne la. (Ɛfɛsɛsema 5:23) Zɔhane ala a ɔwɔ kɛ Keleseɛne raalɛ noko te gyinlabelɛ mɔɔ enililɛ wɔ nu mɔɔ yelɛ lɛ la abo a. Asoo ɔlɛ ɛhulolɛ kɛ ɔbabɛlɛ ɔ nwo aze yeavea “mɛla [mɔɔ] kyekye ye beta ɔ hu anwo” la abo ɔ? (Wulomuma 7:2) Ɔwɔ Gyihova nee Kelaese mɛla bo dɛba. (Galeehyeama 6:2) Tumi mɔɔ ɔ hu lɛ ye wɔ sua nu ɛkɛ la le mɛla fofolɛ. Asoo ɔbabɛlɛ ɔ nwo aze yeamaa nrenya mɔɔ ɛnli munli la tumililɛ ɔ? Saa ɔyɛ se kɛ ɔbayɛ zɔ a, ɛnee ɔnle kɛ ɔgya.\n17 Bieko, ɔwɔ kɛ bokavolɛ biala siezie ɔ nwo kɛ ɔbava mɔɔ hyia ye bokavolɛ titile la yeamaa ye. (Bɛgenga Felepaema 2:4.) Pɔɔlo hɛlɛle kɛ: “Ɔwɔ kɛ kunli biala kulo ɔ ye kɛ ɔdaye ɔ nwo, na yelɛ biala noko di ɔ hu eni.” Nyamenle sunsum ne manle Pɔɔlo nwunle kɛ ɔwɔ kɛ nrenya te nganeɛ kɛ ɔ ye bu ye kpalɛ. Ɔwɔ kɛ raalɛ noko nwu kɛ ɔ hu kulo ye kpalɛ.—Ɛfɛsɛsema 5:21-33.\nMenli dɔɔnwo mɔɔ kulo kɛ bɛgya la fi nrɛlɛbɛ nu fa awie boka bɛ nwo wɔ mekɛ mɔɔ bɛlɛfinde la\n18. Duzu ati a ɔwɔ kɛ menli mɔɔ kulo kɛ bɛgya la sɔ bɛ nwo wɔ agyalɛ nwo ɛdulɛ nu a?\n18 Ɛhye ati, agyalɛ nwo ɛdulɛ ɛnle anyelielɛ mekɛ ala. Ɔle mekɛ mɔɔ nrenya nee raalɛ fa sukoa kɛzi bɛbahola bɛadɛnla la, na bɛanwu kɛ ɔle kpalɛ kɛ bɛgya anzɛɛ ɔnle kpalɛ a. Eza ɔle mekɛ mɔɔ ɔwɔ kɛ bɛsɔ bɛ nwo a! Kɛmɔ bɛkulo bɛ nwo la ati, ɔbahola yeayɛ sɔnea kɛ bɛbade nganeɛ mɔɔ anu yɛ se la bɛamaa bɛ nwo na bɛasosɔ bɛ nwo. Noko, bɛdabɛ mɔɔ bɛkulo bɛ nwo nɔhalɛ nu la nea kɛ bɛnrɛyɛ debie mɔɔ bazɛkye bɛ kulovolɛ bie nee Nyamenle avinli la. (1 Tɛsalonaekama 4:6) Yemɔti, saa ɛlɛfa ɛ nwo wɔawula agyalɛ nwo ɛdulɛ nu a, bɔ mɔdenle sɔ ɛ nwo; saa bɛgya anzɛɛ bɛangya bɔbɔ a, ɛbanwu kɛ zɔhane subane ne baboa wɔ wɔ ɛbɛlabɔlɛ nu.\nKƐ ƆKƐYƐ NA WƆ AGYALƐ AGYINLA Ɛ?\n19, 20. Kɛzi ɔwɔ kɛ adwenle mɔɔ Keleseɛnenli lɛ wɔ agyalɛ nwo la yɛ ngakyile fi ewiade menli dɔɔnwo ɛdeɛ nwo ɛnɛ ɛ? Kilehile nu.\n19 Saa agyalɛma bie bamaa bɛ agyalɛ agyinla a, ɔwɔ kɛ bɛnyia ɛzonlelilɛ nwo adwenle kpalɛ. Saa bɛka agyalɛ nwo edwɛkɛ wɔ mbuluku nee sini nu, bɛmaa ɔta ɔkɔwie anyelielɛ nu kɛmɔ menli kulo la. Noko, ɔle nɔhalɛ kɛ agyalɛ ɛnle awieleɛ, ɔle debie mɔɔ Gyihova ɛyɛ kɛ ɔdɛnla ɛkɛ dahuu la mɔlebɛbo. (Mɔlebɛbo 2:24) Noko, ɔyɛ nyane kɛ menli dɔɔnwo ɛnnwu ye zɔ wɔ ewiade ye anu ɛnɛ. Wɔ maanle bie mɔ anu, menli ka agyalɛ nwo edwɛkɛ kɛ “nyɛma mɔɔ bɛbɔ ye kpɔkɛ.” Bie a bɛnnwu ye kɛ edwɛkɛ ɛhye kile adwenle mɔɔ bɛlɛ ye wɔ agyalɛ nwo la. Duzu ati ɔ? Ɔwɔ kɛ kpɔkɛ kpalɛ kyɛ kɛmɔ bɛhyia nwolɛ la ɛdeɛ, noko ɔhyia kɛ kpɔkɛ kpalɛ yɛ mɔɔ bɛkola bɛbɔ na bɛtulu a.\n20 Ɛnɛ, menli dɔɔnwo bu agyalɛ kɛ ɔle mekɛ ezinra nu debie. Bɛpele bɛfa bɛ nwo bɛwula nu ɔluakɛ bɛdwenle kɛ ɔbaboa bɛ, noko saa ngyegyelɛ ɛlɛba a bɛsuzu kɛ bɛbahola bɛazɛkye ye. Noko, kakye kɛzi Baebolo ne vale nyɛma yɛle ndonwo na ɔvale ɔhilehilele debie mɔɔ kola kyɛ kɛ agyalɛ la anu. Bɛfa nyɛma mɔɔ yɛ se kpalɛ na ɔkyɛ la a bɛyɛ meli avɛla a. Saa ahumu kpole bɔbɔ tu a, nyɛma ɛhye ɛnyeye anzɛɛ ɛnde ɛlɛ. Wɔ adenle ko ne ala azo, bɛhyehyɛ agyalɛ kɛ ɔdɛnla ɛkɛ dahuu. Kakye kɛ Gyisɛse hanle kɛ: “Mɔɔ Nyamenle ɛha ɛbɔ nu la, ɔnle kɛ awie biala kpakye nu.” (Mateyu 19:6) Saa ɛgya a, ɔwɔ kɛ ɛnyia adwenle ko ne ala bie wɔ agyalɛ nwo. Asoo ɛzonlelilɛ ɛhye maa agyalɛ yɛ adesoa ɔ? Kyɛkyɛ.\n21. Subane boni a ɔwɔ kɛ kunli nee yelɛ nyia maa bɛ anwo a, na duzu a bamaa bɛahola bɛayɛ zɔ a?\n21 Ɔwɔ kɛ kunli nee yelɛ nyia bɛ nwo adwenle kpalɛ. Saa ko biala pele fa ye adwenle sie subane kpalɛ nee mɔdenle mɔɔ ɔ gɔnwo bɔ la azo a, bɛ agyalɛ ne bayɛ anyelielɛ na yeava ahunlundwolɛ yeara. Asoo ɔbayɛ se kɛ yɛbava yɛ adwenle yɛazie debie kpalɛ mɔɔ bokavolɛ mɔɔ ɛnli munli yɛ la azo? Gyihova ze kɛzi yɛde la, noko yɛze kɛ ɔlɛ yɛ nwo adwenle kpalɛ. Edwɛndolɛnli ne bizale kɛ: ‘O Gyihova, saa ɛse ɛdi ɛtane nzi a, Awulae, anrɛɛ nwane a kɛhola kɛgyinla a?’ (Edwɛndolɛ 130:3) Zɔhane ala a ɔwɔ kɛ kunlima nee yelɛma nyia bɛ nwo adwenle kpalɛ na bɛfa bɛ ɛtane bɛkyɛ bɛ nwo a.—Bɛgenga Kɔlɔsaema 3:13.\n22, 23. Kɛzi Ebileham nee Sɛla yɛle neazo kpalɛ manle agyalɛma mɔɔ wɔ ɛkɛ ɛnɛ la ɛ?\n22 Agyalɛ kyɛ a ɔkola ɔfa anyelielɛ nee ahunlundwolɛ kpole ɔba. Baebolo ne ka Ebileham nee Sɛla agyalɛ nwo edwɛkɛ wɔ mekɛ mɔɔ ɛnee bɛyɛ mgbanyinli la. Bɛvale anwongyelelɛ nee ngyegyelɛ dɔɔnwo nu. Suzu nganeɛ mɔɔ Sɛla dele la anwo nea, ɛnee ɔbayɛ kɛ yebo ɛvolɛ 60, noko, ɔwɔ kɛ ɔgyakyi ye awuke mɔɔ anwodɔlɛ wɔ nu la, na ɔtu ɔfi suakpole Yule mɔɔ ɛnee gyi boɛ la azo, ɔkɔtɛnla ndanlɛ sua nu wɔ ye ngoane mekɛ mɔɔ ɛha la kɔsɔɔti anu. Noko akee, ɔbɛlɛle ɔ nwo aze ɔmanle ɔ hu tileyɛlɛ ne. Ɔyɛle boavolɛ kpalɛ na ɔgyinlanle Ebileham anzi, na ɔvile ɛbulɛ nu ɔlile ɔboale ye kpɔkɛzilɛ ne. Yeanyɛ ye mɛlɛbɛnwoaze ne wɔ ɛnyelɛ zo. Ɔhanle ɔhilele “ɔ nwo” bɔbɔ kɛ ɔ hu le ɔ menle. (Mɔlebɛbo 18:12; 1 Pita 3:6) Ɛnee ɛbulɛ mɔɔ ɔlɛ ɔmaa Ebileham la vi ye ahonle nu.\n23 Noko, ɛnee ɛhye ɛngile kɛ Ebileham nee Sɛla adwenle yɛle ko wɔ ninyɛne nwo dahuu. Kenle ko Sɛla hilele ye adwenle wɔ edwɛkɛ bie anwo na Ebileham “anye anlie ɛhye anwo fee.” Noko, Gyihova hanle hilele ye kɛ ɔdie ɔ ye. Ebileham bɛlɛle ɔ nwo aze na ɔdiele ɔ ye ane, na ɛhye yɛle nyilalɛ kpole manle abusua ne. (Mɔlebɛbo 21:9-13) Ɛnɛ, kunlima nee yelɛma, mɔɔ bɛgya bɛ nwo bɛhyɛ kpalɛ bɔbɔ la, bahola azukoa ninyɛne dɔɔnwo avi agyalɛma ɛhye mɔɔ ɛnee sulo Nyamenle la ɛkɛ.\n24. Agyalɛ boni mɔ a wula Gyihova Nyamenle anyunlunyia a, na duzu ati ɔ?\n24 Menli apenle dɔɔnwo mɔɔ bɛva anyelielɛ bɛgya la wɔ Keleseɛne asafo ne anu—agyalɛ mɔɔ yelɛ bu ɔ hu kpalɛ, na kunli noko kulo ɔ ye na ɔdi ye eni, na bɛ mu nwiɔ bɛbɔ mɔdenle bɛfa Gyihova ɛhulolɛdeɛyɛlɛ bɛdumua debie biala anu la. Saa wɔyɛ wɔ adwenle kɛ ɛbagya a, kpondɛ wɔ bokavolɛ ne nrɛlɛbɛ nu, siezie ɛ nwo kpalɛ, na bɔ mɔdenle kɛ ɛbamaa anzondwolɛ nee ɛlɔlɛ adɛnla wɔ agyalɛ nu na yeawula Gyihova Nyamenle anyunlunyia dahuu. Saa ɛyɛ zɔ a, wɔ agyalɛ ne baboa wɔ yeamaa wɔadɛnla Nyamenle ɛhulolɛ ne anu.\n^ ɛden. 11 Nea Mɔɔ Fa Abusua Anyelielɛ Ba La, mɔɔ Gyihova Alasevolɛ a ɛyɛ la tile 2 ne.\n^ ɛden. 12 Tete selɛma mɔɔ lile nɔhalɛ la anu bie mɔ gyale mraalɛ dɔɔnwo. Mekɛ mɔɔ ɛnee Gyihova nee tete selɛma yɛɛ nwonane afoa nu Yizilayɛma lua la, ɔmanle mraalɛ dɔɔnwo ɛgyalɛ nwo adenle. Tɛ ɔdaye a ɔyɛle ngyehyɛleɛ ne a, noko ɔvale nwolɛ adehilelɛ ɔmanle. Noko, Keleseɛnema kakye kɛ Gyihova ɛmmaa adenle kɛ ye azonvolɛ ɛgya mraalɛ dɔɔnwo ɛnɛ.—Mateyu 19:9; 1 Temɔte 3:2.\nMaa Wɔ Agyalɛ Ɛzɔ Na Ɔyɛ Anyelielɛ\nBɛyɛ ninyɛne nnu ɛhye mɔ bɛmaa bɛ agyalɛ ɛzɔ na ɔyɛ anyelielɛ.\nFa nwa awie Fa nwa awie Agyalɛ—Ahyɛlɛdeɛ Mɔɔ Vi Ɛlɔlɛ Nyamenle Ɛkɛ\nFa nwa awie Fa nwa awie “Bɛzie Bɛ Nwo Wɔ Nyamenle Ɛhulolɛ Ne Anu”\nMaa Agyalɛ Bieko Ɛyɛ Anyelielɛ


Asoo Ɛvoyialilɛ Nee Ɛnwomenlelielɛ Kɔsɔɔti Sɔ Nyamenle Anye?\nKENGA YE WƆ Abbey Acholi Afrikaans Aja Alur America Mumule Aneɛ Amharic Armenian Ateso Australia Mumule Aneɛ Aymara Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Belize Kriol Biak Bicol Bolivia Mumule Aneɛ Boulou Cebuano Changana (Mozambique) Chichewa Chin (Hakha) Chin (Tiddim) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Zimbabwe) Chitumbuka Chiyao Chokwe Chuabo Cibemba Cinamwanga Cinyanja Colombia Mumule Aneɛ Cuba Mumule Aneɛ Czech Danish Douala Drehu Dusun Dutch English Ewe Fijian Filipi Mumule Aneɛ Finnish Fon French French Mumule Aneɛ Futuna (East) Ga Galician German German Mumule Aneɛ Giliki Guarani Gun Haitian Creole Hausa Herero Hiligaynon Hindi Hungarian Iban Ibanag Iloko India Mumule Aneɛ Indonesia Mumule Aneɛ Indonesian Irish Isoko Italian Japanese Javanese Jula Kabiye Kabuverdianu Kamba Karen (S'gaw) Kazakh Kazakh (Arabic) Khana Kikaonde Kikongo ya Leta Kikuyu Kiluba Kinande Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lari Lhukonzo Lingala Lomwe Luganda Luo Luvale Macedonian Macua Malawi Mumule Aneɛ Malay Malayalam Maltese Mambwe-Lungu Mashi Mauritian Creole Maya Mbunda Mingrelian Mixtec (Guerrero) Mongolian Moore Myanmar Ndau Ndebele Ndebele (Zimbabwe) Ndonga Nepali Ngangela Nias Norwegian Nsenga (Zambia) Nyaneka Nyungwe Nzema Odia Okpe Oromo Otetela Pangasinan Polish Portuguese (Brazil) Portuguese (European) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Northern Greece) Romany (Southern Greece) Ronga Runyankore Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Slovak Spain Mumule Aneɛ Spanish Sranantongo Sunda Swahili Swahili (Congo) Swedish Tagalog Tamil Telugu Tetun Dili Thai Tigrinya Tok Pisin Tongan Tshiluba Tshwa Tuvaluan Tzotzil Ukrainian Urdu Urhobo Uruund Uzbek Uzbek (Roman) Valencian Vietnamese Waray-Waray Wayuunaiki Wolaita Yacouba Yapese Zande Zapotec (Lachiguiri) Zimbabwe Mumule Aneɛ zambia Mumule Aneɛ\nAsoo Ɛvoyialilɛ Kɔsɔɔti Sɔ Nyamenle Anye?\n“Bɛbɔ mɔdenle bɛnwu mɔɔ sɔ Awulae anye la.”—ƐFƐSƐSEMA 5:10.\n1. Duzu a ɔwɔ kɛ yɛyɛ amaa yɛ ɛzonlenlɛ azɔ Gyihova anye a, na duzu ati ɔ?\nGYISƐSE hanle kɛ: “Nɔhalɛ azonvolɛ bazonle Selɛ ne wɔ sunsum nu nee nɔhalɛ nu . . . ɔluakɛ Selɛ ne ɛlɛkpondɛ bɛdabɛ mɔɔ bɛle kɛ ɛhye mɔ la yeamaa bɛazonle ye.” (Dwɔn 4:23; 6:44) Ɔwɔ kɛ yɛ nuhua ko biala ‘bɔ mɔdenle nwu mɔɔ sɔ Awulae anye la.’ (Ɛfɛsɛsema 5:10) Tɛ mekɛ ne amuala a ɛhye ɛyɛlɛ la aze a. Seetan bɔ mɔdenle kɛ ɔbɛlɛbɛla yɛ amaa yɛayɛ ninyɛne mɔɔ ɛnzɔ Gyihova anye la.—Yekile 12:9.\n2. Kilehile mɔɔ zile wɔ Saenae Boka ne anwo la anu.\n2 Kɛzi Seetan bɔ mɔdenle kɛ ɔbɛlɛbɛla yɛ ɛ? Adenle ko a le kɛ ɔmaa yɛ adwenle nu yɛ yɛ kesee wɔ mɔɔ le kpalɛ nee ɛtane la anwo. Suzu mɔɔ dole Yizilayɛ maanle ne wɔ mekɛ mɔɔ bɛyɛle bɛ azokoɛleɛ wɔ Saenae Boka ne anwo la anwo. Mosisi hɔle boka ne azo, na ɛnee menli ne ɛlɛkendɛ ye kɛ ɔbazia yeara azokoɛleɛ ne. Awieleɛ bɔkɔɔ ne, bɛangola kendɛ bieko na bɛzele Aalɔn kɛ ɔyɛ nyamenle ɔmaa bɛ. Ɔyɛle nvutuke ɛnlankɛ ralɛ ananze. Akee menli ne lile ɛvoyia. Bɛzile agole bɛbɛngale ɛnlankɛ ralɛ ne anwo bɛyiale na bɛbɔle bɛ ti aze bɛmaanle ye. Ɛnee bɛdie bɛdi kɛ bɛbɔ bɛ ti aze bɛmaa ɛnlankɛ ralɛ ne a, ɛnee bɛlɛsonle Gyihova. Noko ɛhye mɔɔ menli ne bule ye kɛ ɔle ɛvoyia mɔɔ bɛdi ‘bɛawula Gyihova anyunlunyia’ la ɛngile kɛ ɛnee ɔle debie kpalɛ. Gyihova bule ye kɛ ɔle awozonlezonlenlɛ, na bɛ nuhua dɔɔnwo wule. (Ɛzɛdɔso 32:1-6, 10, 28) Duzu a yɛsukoa yɛfi nu a? Mmamaa bɛbɛlɛbɛla wɔ. ‘Mmafa ɛ sa ɛka debie mɔɔ anwo ɛnde la,’ na maa Gyihova ɛhile wɔ mɔɔ le kpalɛ nee ɛtane la.—Ayezaya 52:11; Yizikeɛle 44:23; Galeehyeama 5:9.\n3, 4. Duzu ati a ɔle kpalɛ kɛ yɛbazuzu kɛzi ɛvoyialilɛ bie mɔ bɔle ɔ bo la anwo a?\n3 Mɔɔ Gyisɛse wɔ azɛlɛ ye azo la, ɔtetele ye ɛzoanvolɛma ne kɛ bɛyɛ nɔhalɛ ɛzonlenlɛ nwo neazo. Ɔwule la anzi, ɛzoanvolɛma ne hɔle zo hilehilele ɛdoavolɛma fofolɛ Gyihova ngyinlazo ne mɔ. Noko mɔɔ ɛzoanvolɛma ne wule la, adalɛ kilehilevolɛma bɔle ɔ bo kɛ bɛfa nzuzulɛ mɔɔ ɛndenrɛ nee awozonlezonlenlɛ nu amaamuo nee ɛvoyialilɛ ngakyile bɛara asafo ne anu. Bɛhakyile awozonlezonlenlɛ ɛvoyialilɛ ɛhye mɔ bie mɔ bɔbɔ aluma bɛmaanle ɔyɛle kɛ ɔvi Kilisiene ɛzonlenlɛ nu. (2 Tɛsalonaekama 2:7, 10; 2 Dwɔn 6, 7) Ɛvoyia ɛhye mɔ mɔɔ ɛlie duma la anu dɔɔnwo tɛbɔ ɛkɛ badwu ɛnɛ, na bɛsi adalɛ diedi nee sunsum ɛtane nyɛleɛ adua. *—Yekile 18:2-4, 23.\n4 Ɛnɛ, ɛvoyialilɛ nee holidays (ɛnwomenlelielɛ mekɛ) ɛrayɛ debie mɔɔ hyia kpalɛ wɔ menli ɛbɛlabɔlɛ nu wɔ ewiade amuala a. Noko mekɛ mɔɔ ɛlɛkɔ zo wɔazukoa kɛzi Gyihova bu ninyɛne la, bie a ɛbanwu kɛ ɔhyia kɛ ɛkakyi wɔ adwenle wɔ ɛvoyialilɛ bie mɔ anwo. Bie a ɛhye bayɛ se, noko nyia anwodozo kɛ Gyihova baboa wɔ. Maa yɛsuzu kɛzi ɛvoyialilɛ bie mɔ mɔɔ ɛlie duma la bɔle ɔ bo la anwo amaa yɛade kɛzi Gyihova bu bɛ la abo.\nKƐZI BOLONYIA BƆLE Ɔ BO Ɛ?\n5. Daselɛ boni a kile kɛ bɛanwo Gyisɛse wɔ December 25 a?\n5 Wɔ ewiade ɛleka dɔɔnwo, bɛdi Bolonyia wɔ December 25, kenle mɔɔ menli dɔɔnwo dwenle kɛ nuhua a bɛwole Gyisɛse la. Baebolo ne ɛngile kenle anzɛɛ siane bɔbɔ mɔɔ bɛwole Gyisɛse wɔ nu la, noko ɔka ɛvolɛ ne anwo edwɛkɛ ɔkile yɛ. Luku hɛlɛle kɛ mekɛ mɔɔ bɛwole Gyisɛse wɔ Bɛtelɛhɛm la, ‘ɛnee mboaneneavolɛma ɛlɛnea bɛ mboane wɔ alienwo.’ (Luku 2:8-11) Ɔdwu December a, Bɛtelɛhɛm yɛ ɛyɛlɛ, ezule nee ezukɔtweaba noko tɔ, ɔti mboaneneavolɛma ɛnrɛva bɛ mboane ɛnrɛvinde nɔɔzo. Duzu a yɛsukoa yɛfi ɛhye anu a? Mɔɔ bɛwole Gyisɛse la, ɛnee maanle nu le kpalɛ, tɛ December ɔ. Baebolo ne nee tetedwɛkɛ di daselɛ kɛ bɛwole ye kɛyɛ siane mɔɔ ɛnɛ yɛfɛlɛ bɛ September nee October la anu.\n6, 7. (a) Kɛzi Bolonyia nu amaamuo dɔɔnwo mɔɔ ɛlie duma la bɔle ɔ bo ɛ? (b) Adwenle boni a ɔwɔ kɛ yɛfa yɛkyɛ debie a?\n6 Ɔti kɛzi Bolonyia bɔle ɔ bo ɛ? Ɔvi awozonlezonlenlɛ ɛvoyia ngakyile nu, mɔɔ bie a le Wulomuma Saturnalia ɛvoyia ne, ɛvoyia mɔɔ bɛdi bɛmaa ɛyazonlɛ nyamenle Saturn la. The Encyclopedia Americana ka kɛ: “Kɛzi menli die bɛ nye wɔ Bolonyia nu la amaamuo ne amuala vi Wulomuma Saturnalia ɛvoyia ne mɔɔ bɛdi wɔ December avinli la anu. Kɛ neazo la, ɛkponledolɛ mgbole, ninyɛne mɔɔ bɛfa bɛkyɛ bɛ nwo nee kyɛnɛlɛ mɔɔ bɛsɔ la amuala vi ɛvoyialilɛ ɛhye anu.” Ɛnee eza bɛdi Pɛhyea sɛnzɛne nyamenle Mithra awolɛ kenle wɔ December 25.\n7 Noko menli dɔɔnwo mɔɔ di Bolonyia ɛnɛ la ɛndwenle awozonlezonlenlɛ nu mɔɔ ɔvi la anwo. Bɛbu Bolonyia kɛ ɔle mekɛ mɔɔ bɛ nee bɛ abusua yia, bɛdi aleɛ kpalɛ na bɛkyɛ debie ala. Nɔhalɛ nu, yɛkulo yɛ abusua nee yɛ gɔnwo mɔ, na Gyihova kulo kɛ ye azonvolɛ kyɛ awie mɔ debie. Kɛ mɔɔ 2 Kɔlentema 9:7 ka kile yɛ la, “Nyamenle kulo mɔɔ te ɔ nyunlu kyɛ debie la.” Gyihova ɛngulo kɛ yɛkyɛ awie mɔ debie wɔ mekɛ titili bie mɔ anu ala. Gyihova menli anye die nwo kɛ bɛbahyɛ debie na bɛ nee bɛ gɔnwo mɔ nee bɛ abusua abɔ nu alie bɛ nye wɔ ɛvolɛ ne anu mekɛ biala mɔɔ bɛ nye ɛnla kɛ bɛbayɛ bie bɛazie ɔ bo zo a. Bɛkyɛ debie ɔluakɛ bɛkulo awie mɔ.—Luku 14:12-14.\nYɛnwu ɛleka mɔɔ ɛvoyialilɛ ne mɔ abo vi la a, ɔbaboa yɛ yeamaa yɛanwu mɔɔ ɔnle kɛ yɛdi la\n8. Asoo nwɔlɔra neɛnleanuma ne hɔhyɛle Gyisɛse debie wɔ mekɛ mɔɔ ɛnee ɔle adɔma la ɔ? Kilehile nu.\n8 Menli dɔɔnwo ka kɛ nrɛlɛbɛvolɛma nsa vale ahyɛlɛdeɛ rɛlɛle Gyisɛse wɔ mekɛ mɔɔ ɔle adɔma na ɔla nane adidilɛka ne anu la bɛfa bɛsi ninyɛne mɔɔ bɛkyɛ wɔ Bolonyia nu la azo. Ɔle nɔhalɛ kɛ menli bie hɔkpɔlale Gyisɛse na bɛhyɛle ye ninyɛne. Wɔ Baebolo mekɛ nu, ɛnee bɛta bɛkyɛ sonla titili bie ninyɛne. (1 Arelemgbunli 10:1, 2, 10, 13) Noko asoo ɛze kɛ Baebolo ne ka kɛ ɛnee menli ɛhye mɔ le nwɔlɔra neɛnleanuma, menli mɔɔ ye ngonyia na bɛnzonle Gyihova la ɔ? Eza bɛangɔkpɔla Gyisɛse wɔ mekɛ mɔɔ ɛnee ɔle adɔma na ɔla nane adidilɛka ne anu la. Bɛhɔkpɔlale ye nzinlii mɔɔ ɛnee ɔle “kakula” na ɔwɔ sua nu la.—Mateyu 2:1, 2, 11.\nDUZU A BAEBOLO NE KA YE WƆ AWOLƐ KENLE ƐLILƐ NWO A?\n9. Awolɛ kenle ɛlilɛ boni mɔ a bɛha nwolɛ edwɛkɛ wɔ Baebolo ne anu a?\n9 Kenle mɔɔ bɛkɛwo kakula bie la le anyelielɛ kenle. (Edwɛne 127:3) Noko ɛhye ɛngile kɛ ɔwɔ kɛ yɛdi awolɛ kenle. Dwenle ɛhye anwo nea: Awolɛ kenle ɛlilɛ nwiɔ ala a bɛha nwolɛ edwɛkɛ wɔ Baebolo ne anu a. Ko a le Yigyibiti Falo bie awolɛ kenle, yɛɛ ko ne noko a le Belemgbunli Hɛlɔdo Antɛpase awolɛ kenle ne. (Kenga Gyɛnɛsese 40:20-22; Maake 6:21-29.) Arelemgbunli ɛhye mɔ anu biala ɛnzonle Gyihova. Nɔhalɛ nu, yɛtɛkengale ye wɔ Baebolo ne anu kɛ Gyihova sonvolɛ bie lile ye awolɛ kenle.\n10. Kɛzi alimoa Kilisienema bule awolɛ kenle ɛlilɛ ɛ?\n10 The World Book Encyclopedia ka kɛ alimoa Kilisienema “bule awie awolɛ kenle ɛlilɛ kɛ ɔle awozonlezonlenlɛ nu amaamuo.” Amaamuo zɛhae mɔ vi adalɛ diedi nu. Kɛ neazo la, ɛnee tete Gilikima die di kɛ saa bɛwo awie biala a, sunsum bie ba ɛkɛ ne na sunsum zɔhane a bɔ ɔ nwo bane a. Na bɛsuzu kɛ sunsum zɔhane nee nyamenle ne mɔɔ bɛwole ye wɔ kenle mɔɔ bɛwole ahenle la bɔ nu yɛ gyima. Ɛye adalɛ diedi ɛhye mɔ ɛsie ahane a, eza awolɛ kenle ɛlilɛ vi sunsum ɛtane nyɛleɛ, mɔɔ le nwɔlɛra mɔɔ bɛnea nu bɛka kenle bie edwɛkɛ la anu.\n11. Duzu a Gyihova kulo kɛ yɛnwu ye wɔ debie ɛhyɛlɛ nwo a?\n11 Menli dɔɔnwo te nganeɛ kɛ, bɛ awolɛ kenle le kenle titili mɔɔ ɔwɔ kɛ bɛda anyezɔlɛ nee ɛlɔlɛ ali bɛkile bɛ a. Noko yɛbahola yɛala ɛlɔlɛ ali yɛahile yɛ abusua ne nee yɛ gɔnwo mɔ wɔ ɛvolɛ ne anu amuala, na tɛ kenle titili bie ala. Gyihova kulo kɛ yɛyɛ atiakunlukɛnlɛma na yɛkyɛ debie mekɛ biala. (Kenga Gyima ne 20:35.) Yɛyɛ ye mo dahuu wɔ ngoane ahyɛlɛdeɛ ne mɔɔ sonle bolɛ la anwo na tɛ yɛ awolɛ kenle ne anu ala.—Edwɛne 8:3, 4; 36:9.\nNɔhalɛ Kilisienema kyɛ awie mɔ debie ɔluakɛ bɛkulo bɛ\n12. Kɛzi yɛ ewule kenle kola yɛ kpalɛ tɛla yɛ awolɛ kenle ɛ?\n12 Nolobɔvo 7:1 ka kɛ: “Duma kpalɛ le kpalɛ tɛla nwole kpalɛ, yɛɛ ewule kenle le kpalɛ tɛla awolɛ kenle.” Kɛzi yɛ ewule kenle kola yɛ kpalɛ tɛla yɛ awolɛ kenle ɛ? Saa bɛwo yɛ a, ɛnee yɛtɛyɛle debie kpalɛ anzɛɛ ɛtane wɔ yɛ ɛbɛlabɔlɛ nu. Noko saa yɛfa yɛ ngoane yɛsonle Gyihova na yɛyɛ debie kpalɛ yɛmaa awie mɔ a, yɛnyia “duma kpalɛ,” na yɛwu bɔbɔ a, Gyihova bahakye yɛ. (Dwobu 14:14, 15) Gyihova menli ɛnli bɛ awolɛ kenle anzɛɛ Gyisɛse awolɛ kenle. Nɔhalɛ nu, debie kokye mɔɔ Gyisɛse hanle hilele yɛ kɛ yɛhakye la a le ye ewule Ngakyelɛlilɛ ne.—Luku 22:17-20; Hibuluma 1:3, 4.\nƐLEKA MƆƆ EASTER ABO VI LA\n13, 14. Duzu ati a nɔhalɛ Kilisienema ɛnli Easter ɛ?\n13 Menli dɔɔnwo die di kɛ saa bɛdi Easter a ɛnee bɛlɛkakye Gyisɛse ewudwazo ne. Noko Gyisɛse anga angile ye ɛdoavolɛma kɛ bɛhakye ye ewudwazo ne. Tetedwɛkɛ mbuluku maa yɛnwu kɛ alimoa Kilisienema anli Easter mɔɔ vi awozonlezonlenlɛ nyɛleɛ nu la. * The Encyclopœdia Britannica ka kɛ: “Wɔ Ngyekyeleɛ Fofolɛ ne anu, debie biala ɛngile kɛ menli lile Easter ɛvoyia ne.”\n14 Saa Gyihova nwu kɛ menli ɛlɛfa adalɛ ɛzonlenlɛ nu amaamuo afonla ɔ Ra ne ewudwazo ne a, asoo ɔ nye die nwo? Kyɛkyɛ. (2 Kɔlentema 6:17, 18) Nɔhalɛ nu, Gyihova anga angile yɛ kɛ yɛli Gyisɛse ewudwazo ne anwo ɛvoyia.\nKENLE MƆƆ ALEƐ KYE A NEW YEAR BƆ Ɔ BO LA\n15. Nienwu a New Year amaamuo ne abo vi a?\n15 Maanle biala lɛ adenle mɔɔ bɛfa zo bɛdi New Year (Ɛvolɛ Fofolɛ) ne a. Noko bɛto ɛkponle mgbole wɔ December 31 wɔ ɛleka dɔɔnwo. Na ɛbɛlatane nee nzabolɛ ta kɔ zo wɔ ɛkponledolɛ ɛhye mɔ abo. Bieko, ɛvoyialilɛ ɛhye vi awozonlezonlenlɛ nu. The World Book Encyclopedia ne ka kɛ: “Wulomuma dule kenle ɛhye ziele ɛkɛ ne maanle Janus mɔɔ le nlenkɛ mgbole, nlenkɛ ngyikyi nee ninyɛne bo ɛbɔlɛ nyamenle ne la. Bɛvale Janus mɔɔ lɛ ɔ nyunlu nwiɔ—ko nea ɔ nyunlu na ko nea ɔ nzi la a bɛdonle January siane ne a.”\nATƆFOLƐLIELƐ MƆƆ SƆ NYAMENLE ANYE LA\n16, 17. Saa yɛlɛyɛ atɔfolɛlielɛ nwo ngyehyɛleɛ a, duzu a ɔwɔ kɛ yɛdwenle nwo a?\n16 Atɔfolɛlielɛ le anyelielɛ mekɛ. Bɛdie atɔfolɛ wɔ ndenle ngakyile zo wɔ ewiade amuala. Menli ɛnda ɛndwenle ɛleka mɔɔ atɔfolɛlielɛ nwo amaamuo ne mɔ abo vi la anwo, ɔti bie a bɛnze kɛ amaamuo bie mɔ vi adalɛ ɛzonlenlɛ diedi nu. Noko Kilisienema mɔɔ ɛlɛyɛ bɛ atɔfolɛlielɛ nwo ngyehyɛleɛ la nea kɛ ɔbazɔ Gyihova anye. Saa bɛsukoa ɛleka mɔɔ atɔfolɛlielɛ nwo amaamuo ne mɔ abo vi la a, ɔbamaa bɛazi kpɔkɛ kpalɛ.—Maake 10:6-9.\n17 Menli die di kɛ atɔfolɛlielɛ nwo amaamuo bie mɔ bava ‘saleɛ’ arɛlɛ agyalɛma fofolɛ ne. (Ayezaya 65:11) Kɛ neazo la, wɔ ɛleka bie mɔ, menli fuandi awule anzɛɛ debie mɔɔ zɔho awule la gua atɔfolɛ nrenyia ne nee raalɛ ne anwo. Bɛdie bɛdi kɛ ɛhye bamaa agyalɛma ne awo, anyia anyelielɛ nee ngoane tendenle na yeabɔ bɛ nwo bane yeavi munzule nwo. Noko Kilisienema nea kɛ bɛbahwe bɛ nwo bɛavi amaamuo mɔɔ vi adalɛ ɛzonlenlɛ nu la anwo.—Kenga 2 Kɔlentema 6:14-18.\n18. Baebolo ngyinlazo gyɛne boni mɔ a fale atɔfolɛlielɛ nwo a?\n18 Kilisienema mɔɔ ɛlɛgya la kulo kɛ bɛ atɔfolɛlielɛ ne yɛ anyelielɛ, ɔyɛ kɛnlɛma na awie biala mɔɔ wɔ ɔ bo la anye die. Bɛdabɛ mɔɔ bɛdo bɛ sa bɛvɛlɛ bɛ wɔ Kilisienema atɔfolɛlielɛ bo la ɛngulo kɛ bɛka edwɛkɛ mɔɔ ɛnle kpalɛ, ɔfale nla nwo anzɛɛ ɔngile ɛbulɛ ɔmmaa atɔfolɛ nrenyia ne nee raalɛ ne anzɛɛ awie mɔ gyɛne la. (Mrɛlɛbulɛ 26:18, 19; Luku 6:31; 10:27) Kilisienema atɔfolɛlielɛ ɛnzi “ɛbɛlabɔlɛ nu ninyɛne mɔɔ awie fa tu ɔ nwo la” adua. (1 Dwɔn 2:16) Saa ɛlɛyɛ atɔfolɛlielɛ nwo ngyehyɛleɛ a, nea kɛ kenle biala mɔɔ ɛbahakye la, ɛ nye balie.—Nea Awieleɛdwɛkɛ 28.\nTƆMƐLƐ MƆƆ BƐFA BƐBƆ NWO\n19, 20. Nienwu a tɔmɛlɛ mɔɔ bɛfa bɛbɔ nwolɛ la abo vi a?\n19 Debie mɔɔ bɛta bɛyɛ wɔ atɔfolɛlielɛ nee ɛkponledolɛ gyɛne bo la a le tɔmɛlɛ mɔɔ bɛmaa ye zo bɛfa bɛbɔ nwolɛ la. Saa bɛlɛyɛ ɛhye a, sonla ko sɛlɛ saleɛ na bɛdabɛ mɔɔ bɛha la amaa bɛ tɔmɛlɛ ne mɔ zo. Kɛzi ɔwɔ kɛ Kilisienema bu tɔmɛlɛ mɔɔ bɛfa bɛbɔ nwolɛ la ɛ?\n20 International Handbook on Alcohol and Culture ne ka kɛ ɔbayɛ kɛ tɔmɛlɛ mɔɔ bɛfa bɛbɔ nwo la vi tete awozonlezonlenlɛ amaamuo ne “mɔɔ bɛfa nza nwuanzanwuanza bɛbɔ afɔle bɛmaa nyamenle ne mɔ la” anu. Bɛyɛ ɛhye “bɛfa bɛkpondɛ saleɛ, nzɛlɛlɛ mɔɔ bɛpɛ ye sikalɛ kɛ ‘nyi kyɛ!’ anzɛɛ ‘wɔ kpɔkɛdelɛ!’ la.” Wɔ tete ne, ɛnee menli maa bɛ kanrɛlɛ zo fa sɛlɛ nyilalɛ fi bɛ nyamenle ne mɔ ɛkɛ. Noko tɛ kɛ Gyihova yila awie la ɛne.—Dwɔn 14:6; 16:23.\n“BƐMƐ MƆƆ BƐKULO GYIHOVA LA, BƐHYI ƐTANE”\n21. Ɛvoyialilɛ gyɛne boni mɔ a ɔwɔ kɛ Kilisienema twe bɛ nwo fi nwo a?\n21 Saa ɛlɛsi kpɔkɛ kɛ ɛbali ɛvoyia bie anzɛɛ ɛnrɛli bie a, suzu subane nee nyɛleɛ mɔɔ ɔsi ye adua la anwo. Kɛ neazo la, adwɔmane agolezilɛ, nza dɔɔnwo ɛnlonlɛ nee ɛbɛlatane bɔbɔ wɔ ɛvoyialilɛ bie mɔ anu. Bie a ɛvoyialilɛ zɛhae mɔ si mrenyia mɔɔ nee mrenyia da nee mraalɛ mɔɔ nee mraalɛ da anzɛɛ maanle nwo ɛhulolɛ adua. Saa yɛdi ɛvoyia ɛhye mɔ bie a, asoo ɛnee amgba yɛlɛkyi mɔɔ Gyihova kyi la ɔ?—Edwɛne 1:1, 2; 97:10; 119:37.\n22. Duzu a baboa Kilisienenli yeamaa yeazi kpɔkɛ kɛ saa ɔbali ɛvoyia bie a?\n22 Ɔwɔ kɛ Kilisienema nea boɛ na bɛtwe bɛ nwo bɛfi ɛvoyialilɛ biala mɔɔ ɛnwula Nyamenle anyunlunyia la anwo. Ɛzoanvolɛ Pɔɔlo hɛlɛle kɛ: “Saa bɛlɛdi o, bɛlɛno o, anzɛɛ bɛlɛyɛ debie gyɛne biala o, bɛyɛ ɔ muala bɛwula Nyamenle anyunlunyia.” (1 Kɔlentema 10:31; nea Awieleɛdwɛkɛ 29.) Nɔhalɛ nu, tɛ ɛvoyialilɛ kɔsɔɔti a ɛbɛlatane, adalɛ ɛzonlenlɛ anzɛɛ maanle nwo ɛhulolɛ wɔ nu a. Saa ɛvoyialilɛ bie ɛntia Baebolo ngyinlazo a, ɔwɔ kɛ yɛsi kpɔkɛ kɛ saa yɛbali bie a. Eza yɛkulo kɛ yɛsuzu kɛzi yɛ kpɔkɛzilɛ ne baha awie mɔ la anwo.\nFA MƆƆ ƐKA NEE MƆƆ ƐYƐ LA WULA GYIHOVA ANYUNLUNYIA\n23, 24. Kɛ ɔkɛyɛ na yɛahilehile kpɔkɛ mɔɔ yɛzi wɔ ɛvoyialilɛ bie mɔ anwo la anu yɛahile yɛ mbusuafoɔ mɔɔ bɛnle Alasevolɛ la ɛ?\n23 Bie a wɔgyakyi ɛvoyia mɔɔ ɛnwula Gyihova anyunlunyia la ɛlilɛ. Noko wɔ mbusuafoɔ mɔɔ bɛnle Gyihova Alasevolɛ la bie mɔ banyia adwenle kɛ ɛngulo bɛ edwɛkɛ anzɛɛ ɛngulo kɛ ɛ nee bɛ dua bieko. Bie a bɛsuzu kɛ ɛvoyialilɛ mekɛ nu ala a abusua ne yia nu die bɛ nye a. Ɔti duzu a ɛbahola wɔayɛ a? Ndenle dɔɔnwo wɔ ɛkɛ mɔɔ ɛbahola wɔalua zo wɔamaa bɛanwu kɛ ɛkulo bɛ yɛɛ bɛ nwo hyia wɔ. (Mrɛlɛbulɛ 11:25; Nolobɔvo 3:12, 13) Ɛbahola wɔado ɛsalɛ wɔavɛlɛ bɛ kɛ bɛrakpɔla wɔ wɔ mekɛ gyɛne nu.\n24 Saa wɔ mbusuafoɔ kulo kɛ bɛnwu deɛmɔti ɛnli ɛvoyia bie mɔ bieko la a, ɛbahola wɔakpondɛ nwolɛ edwɛkɛ wɔ yɛ mbuluku ne mɔ anu nee jw.org azo amaa yeaboa wɔ yeamaa wɔahilehile deɛmɔti ɛnyɛ zɔ la anu wɔahile bɛ. Mmamaa bɛnyia adwenle kɛ ɛlɛbɔ mɔdenle kɛ ɛmaa wɔ edwɛkɛ ayɛ fɛ anzɛɛ ɛtinlitinli bɛ wɔamaa bɛadwenle kɛ ɛdawɔ la. Boa wɔ abusua ne maa bɛnwu ye kɛ ɛzuzule ninyɛne dɔɔnwo anwo yɛɛ ɛzile nwolɛ kpɔkɛ a. Sie ɛ nwo dii na maa wɔ “ɛdendɛlɛ ɛyɛ fɛ dahuu na ngyenle ɛrɛla nu.”—Kɔlɔsaema 4:6.\n25, 26. Kɛ ɔkɛyɛ na awovolɛ aboa bɛ mra bɛamaa bɛ nye alie Gyihova ngyinlazo ne mɔ anwo ɛ?\n25 Ɔhyia kɛ yɛ muala yɛte deɛmɔti yɛzi kpɔkɛ kɛ yɛnrɛli ɛvoyia bie mɔ la abo kpalɛ. (Hibuluma 5:14) Yɛ bodane a le kɛ yɛsɔ Gyihova anye. Saa yɛle awovolɛ noko a, ɔwɔ kɛ yɛnyia mekɛ yɛboa yɛ mra yɛmaa bɛte Baebolo ngyinlazo bo na bɛ nye die nwolɛ. Saa bɛnwu Gyihova kpalɛ a, bɛdabɛ noko bɛbahulo kɛ bɛbazɔ ɔ nye.—Ayezaya 48:17, 18; 1 Pita 3:15.\n26 Gyihova anye die kɛ ɔbanwu kɛ yɛlɛyɛ biala mɔɔ yɛbahola la kɛ yɛdua nɔhalɛlilɛ nee adenle kpalɛ zo yɛazonle ye. (Dwɔn 4:23) Noko menli dɔɔnwo dwenle kɛ sonla ɛnrɛhola ɛnrɛli nɔhalɛ wɔ ewiade ɛhye mɔɔ nɔhalɛlilɛ ɛnle nu la anu. Ɔle nɔhalɛ ɔ? Maa yɛzuzu ɛhye anwo wɔ tile bieko anu.\n^ ɛden. 3 Ɛbahola wɔanyia ɛvoyialilɛ fɔɔnwo bie mɔ anwo edwɛkɛ dɔɔnwo wɔ Watch Tower Publications Index ne anu, Gyihova Alasevolɛ Neɛnleanu Buluku ne anu nee jw.org azo.\n^ ɛden. 13 Ɔyɛ anyelielɛ kɛ, Nrelenza edwɛkɛkpɔkɛ Easter vi duma Eostre anu, ɔle Anglo-Saxon aleɛbahye nee nyenyesuo nyamenle raalɛ ne duma. The Dictionary of Mythology ne kilehile nu kɛ eza ɔle awolɛ nyamenle raalɛ. Easter amaamuo bie mɔ (kɛ neazo la, aholonvia nee asoasoa mɔɔ bɛfa bɛboka ɛvoyia ne anwo bɛdi la) vi ɛhye anu.\n1 ƆWƆ KƐ YƐYƐ DEBIE BIALA YƐWULA GYIHOVA ANYUNLUNYIA\n“Saa bɛlɛdi o, bɛlɛno o, anzɛɛ bɛlɛyɛ debie gyɛne biala o, bɛyɛ ɔ muala bɛwula Nyamenle anyunlunyia.”—1 Kɔlentema 10:31\nKɛ ɔkɛyɛ na yɛazi ɛvoyialilɛ nwo kpɔkɛ kpalɛ ɛ?\nMrɛlɛbulɛ 15:15; Nolobɔvo 3:12, 13; Gyima ne 20:35; 2 Kɔlentema 9:7\nGyihova kulo kɛ yɛ nye die wɔ ɛbɛlabɔlɛ nu. Ɔkulo kɛ yɛyɛ atiakunlukɛnlɛma na yɛkyɛ debie dahuu, na tɛ mekɛ titili bie mɔ anu ala.\nƐzɛdɔso 32:1-6; Yekile 12:9\nƆnla aze kɛ dahuu yɛbanwu mɔɔ ɔwɔ kɛ yɛyɛ la. Seetan bɔ mɔdenle kɛ ɔbɛlɛbɛla yɛ amaa yɛannwu mɔɔ le kpalɛ nee mɔɔ le ɛtane la.\nDwɔn 8:32; Hibuluma 5:14\nSukoa ɛleka mɔɔ ɛvoyialilɛ mɔɔ ɛlie duma abo vi la anwo debie na nea kɛ saa bɛsɔ Gyihova anye a.\n2 ƐVOYIALILƐ DƆƆNWO MƆƆ ƐLIE DUMA LA VI AWOZONLEZONLENLƐ NU\n“Bɛbanwu nɔhalɛ ne, na nɔhalɛ ne bamaa bɛanyia fanwodi.”—Dwɔn 8:32\nNienwu a ɛvoyialilɛ bie mɔ abo vi a?\n2 Kɔlentema 6:14-18; 2 Dwɔn 6, 7\nMɔɔ ɛzoanvolɛma ne wule la, adalɛ kilehilevolɛma vale awozonlezonlenlɛ nu amaamuo nee ɛvoyialilɛ ngakyile rale asafo ne anu na bɛvale Kilisiene aluma bɛvɛlɛle bɛ. Bɛdi ɛhye mɔ anu dɔɔnwo ɛnɛ, bie a le Easter nee New Year.\nBɛdi Bolonyia wɔ December 25 wɔ ewiade ɛleka dɔɔnwo. Noko tɛ mekɛ zɔhane a bɛwole Gyisɛse a.\nGyɛnɛsese 40:20-22; Maake 6:21-29\nAlimoa Kilisienema anli awolɛ kenle. Baebolo ne ɛnga awolɛ kenle nwo edwɛkɛ kpalɛ.\n3 SI ƐVOYIA MƆƆ ƐBALI LA ANWO KPƆKƐ NRƐLƐBƐ NU\n“Bɛbɔ mɔdenle bɛnwu mɔɔ sɔ Awulae anye la.”—Ɛfɛsɛsema 5:10\nƐvoyialilɛ boni mɔ a ɔwɔ kɛ Kilisienema kpo a? Saa ɛlɛsi ɛvoyialilɛ bie anwo kpɔkɛ a, biza ɛ nwo kɛ:\nAyezaya 52:11; 1 Kɔlentema 4:6; 2 Kɔlentema 6:14-18; Yekile 18:4\nAsoo ɔbɔle ɔ bo wɔ adalɛ ɛzonlenlɛ nu anzɛɛ sunsum ɛtane nyɛleɛ nu?\nGyɛlɛmaya 17:5-7; Gyima ne 10:25, 26; 1 Dwɔn 5:21\nAsoo ɔwula sonla, ahyehyɛdeɛ anzɛɛ maanle sɛkɛlɛneɛ bie anyunlunyia?\nGyima ne 10:34, 35; 17:26\nAsoo ɔwula menli anzɛɛ maanle bie anyunlunyia ɔtɛla gyɛne mɔɔ ɛha la?\nEdwɛne 97:10; 1 Kɔlentema 2:12; Ɛfɛsɛsema 2:2; 1 Pita 4:3\nAsoo ɔsi “ewiade sunsum ne” adua, bie a ɔmaa menli bo nza anzɛɛ bɛbɔ ɛbɛlatane ɔ?\nSaa medi ɛvoyia ɛhye bie a, ɔbagyegye awie mɔ adwenle ɔ?\nWulomuma 12:1, 2; Kɔlɔsaema 4:6; 1 Pita 3:15\nSaa meanli ɛvoyia ɛhye bie a, kɛzi mebahilehile me kpɔkɛzilɛ ne anu meahile awie mɔ ɛ?\nFa nwa awie Fa nwa awie Asoo Ɛvoyialilɛ Kɔsɔɔti Sɔ Nyamenle Anye?\nlvs tile 13 m. 172-186\nDuzu Ati A Gyihova Alasevolɛ Ɛnli Bolonyia A?\nDuzu Ati A Gyihova Alasevolɛ Ɛnli Awolɛkenle A?\nDuzu Ati A Gyihova Alasevolɛ Ɛnli Easter A?


KENGA YE WƆ Acholi Afrikaans Albanian Amharic Arabic Armenian Armenian (West) Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Giliki Greenlandic Guarani Gujarati Gun Haitian Creole Hausa Hibulu Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Palauan Pangasinan Papiamento (Aruba) Papiamento (Curaçao) Persian Polish Ponapean Portuguese (Brazil) Quechua (Ancash) Quechua (Ayacucho) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yapese Yoruba Zande Zulu\nƐBAHOLA wɔagenga Baebolo ne wɔ Hibulu nu ɔ? Bie a ɛnrɛhola. Bie a ɛtɛnwunle Hibulu Baebolo bɔbɔ ɛlɛ. Noko ɛbahola wɔahile Baebolo ne anwo anyezɔlɛ, ɔlua abɔlɔba Elias Hutter mɔɔ dɛnlanle aze wɔ ɛvoya 16 ne nee ye Hibulu Baebolo nwiɔ ne mɔɔ ɛbazukoa nwolɛ debie la azo.\nBɛwole Hutter wɔ ɛvolɛ 1553 anu, wɔ sua ekyi bie mɔɔ wɔ Germany, Poland nee Czech Republic ɛweɛne zo la azo. Hutter zukoale Asia aneɛ wɔ Lutheran University mɔɔ wɔ Jena la. Ɔlile ɛvolɛ 24 la, bɛkpale ye kɛ Hibulu abɔlɔba wɔ Leipzig. Ɛnee ɔkulo kɛ ɔyɛ nzenzaleɛ wɔ nwomazukoalɛ nu. Ɔdele sukulu wɔ Nuremberg mɔɔ sukoavoma fa ɛvolɛ nna sukoa Hibulu, Giliki, Latɛn nee German aneɛ la. Ɛnee sukulu biala ɛngola ɛnyɛ zɔ.\n“MƆƆ MAA BULUKU ƐHYE YƐ KƐNLƐMA LA”\nHutter Hibulu Baebolo ne mɔɔ bɛyɛle ye 1587 la edwɛkɛtile mukelɛ\nWɔ 1587, Hutter yɛle Hibulu ngɛlɛlera ne mɔɔ bɛfɛlɛ ye Ngyekyeleɛ Dɛba ne la. Ɛnee bɛfɛlɛ ngilebɛbo ɛhye Derekh ha-Kodesh. Bɛyele bɛvile Ayezaya 35:8. Ɔkile “Nwuanzanwuanza Adenle.” Kɛzi bɛhɛlɛle ye la maanle bɛhanle kɛ “buluku ne le kɛnlɛma.” Baebolo ɛhye sonle bolɛ ɔluakɛ ɔboale sukoavoma ɔmaanle bɛzukoale Hibulu aneɛ ne.\nAmaa yɛade deɛmɔti Hutter Hibulu Baebolo ne boale abo la, suzu ngyegyelɛ nwiɔ mɔɔ sukoavo bie yia wɔ mekɛ mɔɔ ɔkulo kɛ ɔkenga Baebolo ne wɔ Hibulu nu la anwo. Mɔɔ limoa, bɛvale ngɛlɛlerakpɔkɛ mɔɔ le ngakyile na bɛnda bɛnva bɛnli gyima la a bɛhɛlɛle a. Mɔɔ tɔ zo nwiɔ, nzizo nee nzɔzo mɔɔ boka nwo la maa ɔyɛ se kɛ ɛbanwu ɛleka mɔɔ edwɛkɛkpɔkɛ ne vi la. Kɛ neazo, suzu Hibulu edwɛkɛkpɔkɛ נפשׁ (ne’phesh), mɔɔ ɔkile “ngoane” la anwo. Wɔ Yizikeɛle 18:4, bɛvale nzizo ה (ha), mɔɔ kile “ne,” la bɛbokale nwo. Yemɔti saa yɛfa yɛbɔ nu a, ɔbayɛ הנפשׁ (han·ne’phesh), mɔɔ ɔkile “ngoane ne.” Awie mɔɔ ɔnze la nwu edwɛkɛkpɔkɛ הנפשׁ (han·ne’phesh) nee נפשׁ (ne’phesh) a, ɔbaha kɛ ngakyile kpole wɔ nu.\nAmaa yeaboa ye sukoavoma la, Hutter luale nrɛlɛbɛ adenle nwiɔ bie azo pelentele Hibulu ngɛlɛlera ne mɔ. Ɔhɛlɛle edwɛkɛ agbɔkɛ ne mɔ bile kpalɛ. Noko yeanyɛ nzizo nee nzɔzo ne mɔ zɔ. Ɛhye maanle sukoavoma ne nwunle kɛzi bɛfa Hibulu edwɛkɛkpɔkɛ bie bɛdi gyima la na ɔboale bɛ wɔ aneɛ ne ɛzukoalɛ nu. New World Translation of the Holy Scriptures—With References ne fa ɛhye bie di gyima wɔ ɔ bo ɛkɛ edwɛkɛ ne mɔ anu. * Bɛhɛlɛle Hibulu edwɛkɛ agbɔkɛ mɔɔ bɛlɛka nwolɛ edwɛkɛ la bile kpalɛ noko bɛanyɛ nzizo nee nzɔzo ne mɔ zɔ. Neazo ɛhye maa yɛnwu kɛzi bɛhɛlɛle edwɛkɛ mɔɔ wɔ Yizikeɛle 18:4 wɔ Hutter Hibulu Baebolo ne anu la. Bɛvale ɛhye bɛlile gyima wɔ Reference Bible ne abo ɛkɛ ne edwɛkɛ ne anu wɔ ngyɛnu ko ne ala anu.\n“NGYEKYELEƐ FOFOLƐ” NE MƆƆ BƐVA HIBULU ANEƐ BƐHƐLƐ\nEza Hutter pelentele mɔɔ bɛta bɛfɛlɛ ye Ngyekyeleɛ Fofolɛ ne la wɔ aneɛ 12 anu. Bɛyɛle ɛhye wɔ Nuremberg wɔ ɛvolɛ 1599 na bɛta bɛfɛlɛ ye Nuremberg Polyglot. Ɛnee Hutter kulo kɛ ɔfa Kilisiene Giliki Ngɛlɛlera ne mɔɔ bɛhile ɔ bo wɔ Hibulu nu la ɔboka nwo. Noko ɔhanle kɛ “saa ɔbɔ kakɛ kɛ nzɔne bɔbɔ a, ɔnrɛnyia bie.” * Yemɔti ɔyɛle ye adwenle kɛ ɔdaye mumua ne ɔbahile Ngyekyeleɛ Fofolɛ ne mɔɔ wɔ Giliki nu la abo yeahɔ Hibulu nu. Yɛye gyima ngyikyi mɔɔ ɔyɛle wɔ nwo la yɛsie ahane a, ɔvale ɛvolɛ ko pɛ a ɔyɛle gyima zɔhane a!\nDuzu a maa Hutter Kilisiene Giliki Ngɛlɛlera ne mɔɔ ɔhilele ɔbo ɔhɔle Hibulu nu la yɛ kɛnlɛma a? Hibulu abɔlɔba Franz Delitzsch mɔɔ dɛnlanle aze wɔ ɛvoya 19 ne anu la hɛlɛle kɛ: “Hutter Hibulu ngilebɛbo ne maa yɛnwu aneɛ mɔɔ ɛnee Kilisienema ɛnda ɛnva ɛnli gyima wɔ zɔhane mekɛ ne la, na ɛnɛ bɔbɔ menli nea nuhua fa yɛ bɛ debie. Kɛ neazo la saa bɛkpondɛ edwɛkɛ agbɔkɛ mɔɔ fɛta la bɛali gyima a, nuhua yɛɛ bɛkɔfa ye a.”\nƆNYIANLE BƐ NWO ZO TUMI DAHUU\nHutter edwɛbohilelɛ gyima ne ammaa yeanyɛ sukoavolɛ; ɔda ali kɛ yeannyia gua. Noko akee gyima zɔhane mɔɔ ɔyɛle la tɛnyia tumi kpole wɔ ɛnɛ mekɛ ye. Kɛ neazo la, wɔ 1661 anu William Robertson vale Hutter Hibulu Ngyekyeleɛ Fofolɛ ne yɛle nwolɛ gyima na ɔpelentele yɛɛ wɔ 1798 Richard Caddick yɛle deɛ ko ne ala. Wɔ mekɛ mɔɔ Hutter ɛlɛkile mɔlebɛbo Giliki aneɛ ne anu la, ɔhilele Kyʹri·os (Awulae) neeThe·osʹ (Nyamenle) abo kɛ “Gyihova” (יהוה, JHVH) wɔ ɛleka mɔɔ bɛyele edwɛkɛ ne bɛvile Hibulu ngɛlɛlera ne anu anzɛɛ ɛleka mɔɔ ɔte nganeɛ kɛ bɛlɛka Gyihova anwo edwɛkɛ la. Ɛhye anwo hyia ɔluakɛ ngilebɛbo dɔɔnwo ɛnva Nyamenle duma kpalɛ ne ɛnli gyima wɔ Ngyekyeleɛ Fofolɛ ne anu. Hutter ngilebɛbo ne boka daselɛ mɔɔ ɔti bɛziale bɛvale Nyamenle duma ne bɛlile gyima wɔ Kilisiene Giliki Ngɛlɛlera ne anu la anwo.\nMekɛ biala mɔɔ ɛbanwu Nyamenle duma Gyihova ne wɔ Kilisiene Giliki Ngɛlɛlera ne anu anzɛɛ wɔ Reference Bible ne abo ɛkɛ ne edwɛkɛ ne anu la, kakye Elias Hutter nee ye Hibulu Baebolo ne.\n^ ɛden. 7 Nea ɔ bo ɛkɛ ne edwɛkɛ mɔɔ tɔ zo nwiɔ wɔ Yizikeɛle 18:4 la nee Appendix 3B ne mɔɔ wɔ Reference Bible ne anu la.\n^ ɛden. 9 Daselɛ kile kɛ ɛnee mbɔlɔba bie mɔ ɛlimoa ɛhile Ngyekyeleɛ Fofolɛ ne abo ɛhɔ Hibulu nu. Bɛ nuhua ko a le Byzantine ɛsɔfo, Simon Atoumanos mɔɔ dɛnlanle aze wɔ 1360, yɛɛ German abɔlɔba Oswald Schreckenfuchs, wɔ 1565. Bɛanye ngilebɛbo ɛhye mɔ ɛlɛ yemɔti kɛkala bɛnle ɛkɛ.\nBaebolo Ngilebɛbo Baebolo Edwɛbohilelɛma Tetedwɛkɛ & Baebolo Ne\nSyriac Peshitta Ne—Ɔmaa Yɛnwu Alumua Baebolo Abohilelɛ Nwo Tetedwɛkɛ Dɔɔnwo\nTete Baebolo ɛhye maa ɔda ali kɛ adwuleso Baebolo bie mɔ anu edwɛkɛ ɛnle mɔlebɛbo ɛdeɛ ne anu.\nBedell Baebolo—Ɔboale Ɔmaanle Bɛdele Baebolo Ne Abo Kpalɛ\nBɛvale edwɛbohilelɛ ɛhye bɛlile gyima ɛvolɛ 300 anu.\nFa nwa awie Fa nwa awie Elias Hutter Nee Ye Hibulu Baebolo Ne


Bɛbɔle Yɛ Kɛ Yɛdɛnla Aze Dahuu\nƐzinzalɛ Arane | No. 3 2019\nKENGA YE WƆ Acholi Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Dangme Danish Digor Douala Drehu Dutch Efik English Estonian Ewe Fijian Filipi Mumule Aneɛ Finnish Fon French Ga Garifuna Georgian German German Mumule Aneɛ Giliki Greenlandic Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Iban Ibanag Icelandic Igbo Iloko India Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Kabiye Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Panama Mumule Aneɛ Pangasinan Papiamento (Aruba) Papiamento (Curaçao) Persian Polish Polish Mumule Aneɛ Ponapean Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russia Mumule Aneɛ Russian Rutoro Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nYƐ NUHUA boni a ɔngulo kɛ ɔbadɛnla aze dahuu wɔ anyelielɛ nu a? Nea kɛzi ɔbayɛ anyelielɛ kɛ yɛbadɛnla aze dahuu mɔɔ yɛ nwo ɛndo yɛ ɛlɛ a! Anrɛɛ yɛ nee yɛ kulovolɛma babɔ kpalɛ, yɛadu adenle yɛahɔ ɛleka ngakyile, yɛazukoa ninyɛne ngakyile ɛyɛlɛ, na yɛazukoa ninyɛne mɔɔ yɛ nye die nwo kpalɛ la anwo debie dɔɔnwo.\nDuzu ati a yɛkulo kɛ yɛtɛnla ngoane nu dahuu a? Ngɛlɛlera ne kile kɛ kɛ Nyamenle bɔle yɛ la ɛne. (Nolobɔvo ne 3:11) Eza ɔka kɛ “Nyamenle le ɛlɔlɛ.” (1 Dwɔn 4:8) Asoo ndelebɛbo wɔ nu kɛ ɛlɔlɛ Nyamenle ne babɔ sonla kɛ ɔdɛnla ngoane nu dahuu wɔ mekɛ mɔɔ ɔze kɛ ɔnrɛyɛ boɛ la ɔ?\nNɔhalɛ nu, awie biala ɛngulo kɛ ɔwu. Baebolo ne ka kɛ ewule le “kpɔvolɛ” mɔɔ ɔ nwo yɛ ɛvɛlɛ kpalɛ. (1 Kɔlentema 15:26) Bie mɔ wu bɛ ngakula nu, yɛɛ bie mɔ nyi yɛ mrelera, noko awieleɛ bɔkɔɔ ne awie biala bawu. Ɛzulolɛ ti menli dɔɔnwo ɛngulo kɛ bɛbabɔ zo bɔbɔ na bɛadwenle nwo. Asoo bɛbali kpɔvolɛ ewule anwo zo konim kenle bie? Asoo ɔbayɛ boɛ?\nDASELƐ MƆƆ MAA ANYELAZO\nSaa ɛnwu kɛ Nyamenle ambɔ sonla kɛ ɔwu a, ɔbazi ɛ nwo ɔ? Baebolo ne maa yɛnwu kɛ Nyamenle bɔle sonla kɛ ɔdɛnla aze dahuu wɔ azɛlɛ ye azo. Gyihova Nyamenle vale debie biala mɔɔ bamaa sonla nye alie na yeadɛnla aze dahuu la ɔzieziele azɛlɛ ne. Akee ɔbɔle sonla mɔɔ limoa, Adam ɔdole paladaese, tola bie mɔɔ wɔ Yidɛn la anu. Yemɔ anzi, “Nyamenle nwunle kɛ debie biala mɔɔ yeyɛ la le kpalɛ kpole.”—Mɔlebɛbo 1:26, 31.\nNyamenle bɔle Adam kɛ sonla mɔɔ di munli. (Mɛla ne 32:4) Ɛnee Adam aye Yive noko di munli mɔɔ dɛne biala ɛnle ɔ nwo a. Gyihova zele bɛ kɛ: “Bɛlɔ, bɛyɛ mɔnwo mɔnwo, bɛyi azɛlɛ ye na bɛzie azɛlɛ ye. Eza bɛzie azule nee nyevile nu fɛlɛ, anwomanyunlu nloma nee azɛlɛ ye azo abɔdeɛ biala mɔɔ die ɛnwomenle la.”—Mɔlebɛbo 1:28.\nƐnee ɔbalie mekɛ na Adam nee Yive awo ayi azɛlɛ ye. Ɛnee ɔwɔ kɛ Yive wo, ɔ kunlu mralɛ noko wo too kɔkpula kɛ azɛlɛ ne amuala bayi kɛ mɔɔ Nyamenle kpondɛ la. (Ayezaya 45:18) Asoo ndelebɛbo wɔ nu kɛ Gyihova babɔ Adam nee Yive ɛwɔkɛ zɛhae wɔ mekɛ mɔɔ ɔze kɛ bɛbadɛnla aze bɛanwu bɛ mra nee bie a bɛ nlɔnra ala la ɔ?\nAkee dwenle mɛla mɔɔ ɔvale ɔmaanle bɛ kɛ bɛzie nane ne mɔ la anwo. Ɔzele Adam kɛ ɔtoto nane ne mɔ aluma, na ɛnee ɛhye noko balie mekɛ. (Mɔlebɛbo 2:19) Noko amaa yeahola yeazie nane ne mɔ la ɛnee ɔwɔ kɛ ɔsukoa bɛ nwo debie amaa yeahola yeanlea bɛ boɛ. Anrɛɛ gyima zɔhane balie mekɛ adɛla mekɛ mɔɔ ɔvale ɔtotole nane ne mɔ aluma la.\nƆti gyima mɔɔ Nyamenle vale maanle agyalɛma mɔɔ bɛlimoa kɛ bɛwo bɛyi azɛlɛ ne na bɛzie nane ne mɔ la di daselɛ kɛ ɔbɔle bɛ kɛ bɛdɛnla aze bɛhyɛ. Nɔhalɛ nu, Adam dɛnlanle aze hyɛle kpalɛ.\nƐNEE NYAMENLE KULO KƐ ALESAMA TƐNLA AZE DAHUU WƆ PALADAESE AZƐLƐ ZO\nBƐDƐNLANLE AZE BƐHYƐLE KPALƐ\nAdam lile ɛvolɛ 930\nMɛtusɛla lile ɛvolɛ 969\nNowa lile ɛvolɛ 950\nƐnɛ, yɛdi ɛvolɛ 70-80\nBaebolo ne kile kɛ wɔ tete ne menli dɛnlanle aze hyɛle dɛlale ɛnɛ. Ɔka kɛ: “Adam lile ɛvolɛ ɛya ngɔnla abulasa.” Akee ɔbobɔle mrenyia nsia bie mɔɔ bɛdɛnlanle aze bɛbole ɛvolɛ 900 la aluma! Bɛmɛ a le Sɛte, Yinɔhye, Kinan, Gyɛlɛde, Mɛtusɛla yɛɛ Nowa. Bɛ kɔsɔɔti bɛdɛnlanle aze kolaa na Nowa Azuyilɛ ne ara, Nowa noko lile ɛvolɛ 600 kolaa na Azuyilɛ ne ara. (Mɔlebɛbo 5:5-27; 7:6; 9:29) Kɛ ɔyɛle mɔɔ bɛholale bɛdɛnlanle aze mekɛ tendenle zɛhae ɛ?\nAdam nee Yive yɛle ɛtane la yeangyɛ yɛɛ bɛwole menli ɛhye mɔ a, yemɔti ɛnee bɛbikye munlililɛ. Ɔbayɛ kɛ ɛhye ati a bɛnyinle bɛhyɛle a. Noko akee, kɛzi awie di munli a ɔmaa ɔnyi ɔkyɛ ɛ? Na kɛzi bɛbali ewule nwo zo konim ɛ? Amaa yɛabua kpuya ɛhye mɔ la, ɔwɔ kɛ yɛdimoa yɛnwu deɛmɔti yɛyɛ mrelera na yɛwu la.\nBaebolo ne bɔ ɛwɔkɛ kɛ: Awie mɔɔ yɛ mɔɔ Nyamenle kpondɛ la badɛnla aze dahuu. Suzu ninyɛne nsa mɔɔ ɔkulo kɛ yɛyɛ la anwo.\nFa nwa awie Fa nwa awie Bɛbɔle Yɛ Kɛ Yɛdɛnla Aze Dahuu\nMɔɔ Yɛ Alɔbɔlɛ Wɔ Ɛbɛlabɔlɛ Nwo La\nNgoane Tendenle Ɛkpondɛlɛ\nDuzu Ati A Yɛyɛ Mrelera Na Yɛwu A?\nKɛzi Bɛbali Kpɔvolɛ Ewule Anwo Zo Konim Ɛ?\nKɛ Ɔkɛyɛ Na Wɔanyia Asetɛnla Kpalɛ Ɛ?\nƐnɛ Bɔbɔ Ɛbahola Wɔanyia Anyelielɛ\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Asoo Ɛbɛlabɔlɛ Ne Ala Ɛne?\nFa nwa awie Fa nwa awie ƐZINZALƐ ARANE Asoo Ɛbɛlabɔlɛ Ne Ala Ɛne?\nAsoo Ɛbɛlabɔlɛ Ne Ala Ɛne?\nƐZINZALƐ ARANE Asoo Ɛbɛlabɔlɛ Ne Ala Ɛne?